Ημερολόγιο ταξιδιού, μέρος 4ο – Νυρεμβέργη – OpenVoice\nΓια το επόμενο κεφάλαιο του tour μας, αφήνουμε πίσω την άκρως τουριστική Πράγα για έναν προορισμό λιγότερο δημοφιλή, την ‘’συμπρωτεύουσα’’ της Βαυαρίας, Νυρεμβέργη.\nΗ Νυρεμβέργη βρίσκεται στο Νοτιοανατολικό τμήμα της Γερμανίας και ανήκει στο κρατίδιο της Βαυαρίας, στο οποίο είναι και η δεύτερη μεγαλύτερη πόλη μετά την πρωτεύουσα αυτού, Μόναχο. Αποτελεί μια σημαντική ‘’φοιτητούπολη’’ της Γερμανίας με σχεδόν 40.000 φοιτητές, κάτι που επηρεάζει σημαντικά το οικονομικό, πνευματικό και πολιτιστικό της προφίλ. Παρόλα αυτά, η πόλη στέκεται στο σημείο αυτό στις όχθες του ποταμού Pegnitz εδώ και τουλάχιστον 1000 χρόνια, γεγονός που της έχει δωρίσει μια σημαντική κληρονομιά μνημείων γοτθικής αρχιτεκτονικής που αξίζει κανείς να επισκεφθεί. Το μεγαλύτερο τμήμα της πόλης (περίπου το 90% αυτής) ισοπεδώθηκε μετά το τέλος του Β’ Παγκοσμίου πολέμου, με αποτέλεσμα να χτιστεί εκ νέου μετέπειτα. Τέλος, πρέπει να σημειωθεί πως η Νυρεμβέργη είναι μια πόλη με μεγάλο αριθμό εκπατρισμένων Ελλήνων, συνεπώς η αναζήτηση πληροφοριών και συμβουλών κατά την επίσκεψη σας σε αυτή (εάν χρειαστεί) θα είναι ιδιαίτερα εύκολη!\nΜεσαιωνική Αγορά: Η υπαίθρια μεσαιωνική αγορά της Νυρεμβέργης (Handwerkerhof Nürnberg) βρίσκεται δίπλα στην κεντρική πύλη της παλιάς πόλης, απέναντι από τον κεντρικό σταθμό τραίνων. Στα στενά πλακόστρωτα της θα βρείτε μικρά μαγαζιά με χειροποίητα σουβενίρ καθώς και παραδοσιακά Βαυαρικά εστιατόρια και μπυραρίες. Η αγορά ήταν στολισμένη για τη Χριστουγεννιάτικη περίοδο όταν την επισκέφθηκα, κάτι που σίγουρα προσθέτει στη γραφικότητα της!\nΗ παλιά πόλη και η εκκλησία St. Lorenz: Ολόκληρο το κέντρο της Νυρεμβέργης περικλείεται εντός των τειχών της παλαιάς πόλης και απλώνεται γύρω από το κάστρο αυτής. Πλακόστρωτα σοκάκια, γοτθική αρχιτεκτονική, εκκλησίες και κανάλια σε προσκαλούν να τα εξερευνήσεις, ανενόχλητος από αυτοκίνητα και μηχανάκια. Στο κέντρο της παλαιάς πόλης βρίσκουμε τον επιβλητικό Γοτθικό ναό του St. Lorenz, χτισμένος το 1400 με τα καμπαναριά του να φτάνουν σε ύψος τα 90 μέτρα. Η Λουθηρανική αυτή εκκλησία υπέστη σημαντικές ζημιές κατά τον δεύτερο Παγκόσμιο Πόλεμο, όμως αργότερα επιδιορθώθηκε πλήρως και σήμερα λειτουργεί κανονικά. Η είσοδος είναι δωρεάν, με μια προαιρετική δωρεά ενός Ευρώ να παροτρύνεται κατά την είσοδο σας, ενώ η ανάβαση στον πύργο του καμπαναριού κοστίζει 5 Ευρώ.\nSt. Sebald: Αυτό το τμήμα της παλαιάς πόλης δανείζεται το όνομα του από την ομώνυμη γοτθική Λουθηρανική εκκλησία που βρίσκεται στην πλατεία παλαιού δημαρχείου. Η εκκλησία St. Sebald στεγάζει ένα από τα αρχαιότερα όργανα του κόσμου ακόμη σε λειτουργία, καθώς και διάφορα άλλα κειμήλια θρησκευτικού χαρακτήρα, ενώ τα εντυπωσιακά βιτρό παράθυρα κρατάν συνεχώς την ατμόσφαιρα στο εσωτερικό της ιδιαίτερα κατανυκτική. Εκτός από την εκκλησία του St. Sebald, σε αυτό το τμήμα της πόλης μπορεί κανείς να βρει την τρίτη σημαντικότερη εκκλησία της Νυρεμβέργης, την Frauenkirche καθώς και το αναστηλωμένο σιντριβάνι Schöner, με μορφή στήλης γοτθικού -όπως πάντα- ρυθμού. Η επίσκεψη στις εκκλησίες και στο σιντριβάνι είναι δωρεάν.\nΚάστρο της Νυρεμβέργης: Το αυτοκρατορικό κάστρο της Νυρεμβέργης θεωρείται ένα από τα ισχυρότερα Μεσαιωνικά φρούρια της Ευρώπης και στέκεται αγέρωχο από το 1050μ.χ υπενθυμίζοντας τον εξαιρετικά σημαντικό ρόλο που έπαιζε για την Ιερή Ρωμαϊκή Αυτοκρατορία η πόλη. Το κάστρο βρίσκεται στη βόρεια πλευρά της παλαιάς πόλης, χτισμένο πάνω σε λόφο προσφέροντας πανοραμική θέα ολόκληρης της πόλης στους επισκέπτες του. Η πλούσια ιστορία 1000 ετών του, περιλαμβάνει τη διαμονή σε αυτό πολυάριθμων αυτοκρατόρων, τη χρήση του ως εργαλείο προπαγάνδας από το Ναζιστικό κόμμα πριν τις δίκες της Νυρεμβέργης, την μερική καταστροφή του κατά τους βομβαρδισμούς της πόλης το 1944 και την τελική αναστήλωση του και χαρακτηρισμό του ως μουσείο, όπως και λειτουργεί σήμερα. Η είσοδος στους κήπους του κάστρου είναι δωρεάν, ενώ το εισιτήριο για τους εσωτερικούς χώρους κοστίζει 5,50 ευρώ.\nΠροτεινόμενο κατάλυμα:Five reasons Hostel, 14€\nΜετακίνηση προς Νυρεμβέργη από Πράγα: Flixbus ( https://global.flixbus.com/ ) -από 14€\nΕστιατόρια/καφέ: Wirtshaus Hütt’n (Pub-εστιατόριο), Alte Küch’n / Im Keller (Παραδοσιακό Βαυαρικό Εστιατόριο), Cafe Bar Katz, Kaffee Lebemann\n← Λάθη που επιβραδύνουν την μπαταριά των smartphones\tΗ ψυχολογία των εφήβων. Αυτή η δύσκολη, μαγική εποχή! →


a-sports.gr :: Survivor: «Αντίο» με κλάματα στην παραλία, στον ημιτελικό η Δαλάκα\nΕλλάδα | Πέμπτη 12 Ιουλίου 2018 - 01:53\nSurvivor: «Αντίο» με κλάματα στην παραλία, στον ημιτελικό η Δαλάκα (video)\nΔιαβάστε όλα όσα έγιναν στο ριάλιτι επιβίωσης και στον liveπροημιτελικό στο Άλσος Βεΐκου\nΗ Κατερίνα Δαλάκα συμπληρώνει (μαζί με τη Μελίνα Μεταξά και τον Ηλία Γκότση) την τριάδα του ημιτελικού του Survivor, που θα γίνει την Πέμπτη (12/7) ζωντανά στο Γαλάτσι.\nΣτον προημιτελικό που έγινε την Τετάρτη, επίσης live από το Άλσος Διαβάστε όλα όσα έγιναν στο ριάλιτι επιβίωσης και στον live προημιτελικό στο Άλσος Βεΐκου, η πρωταθλήτρια των 400 μ. συγκέντρωσε περισσότερες ψήφους από την Βιργινία Δικαιούλια, στην ψηφοφορία του κοινού που είχε διάρκεια μία ώρα. Νωρίτερα, στο επεισόδιο που προβλήθηκε, οι τέσσερις αθλητές που είχαν απομείνει αποχαιρέτησαν την παραλία που πέρασαν τους τελευταίους έξι μήνες και έβαλαν τα κλάματα.\n«Δεν είμαι έτοιμη να αποχαιρετιστώ την παραλία, είναι κάτι που θα αναγκαστούμε να το κάνουμε, πρέπει να περάσουμε. Με πικραίνει πάρα πολύ που θα φύγουμε από ένα μέρος που δεθήκαμε τόσο πολύ» είπε συγκινημένη η Μελίνα Μεταξά. «Έχω περάσει πάρα πολλές στιγμές, καλές ή κακές. Δεν μπορώ να φανταστώ ότι θα κοιτάξω αυτή την παραλία και δεν θα την ξαναδώ. Δεν υπάρχει περίπτωση να μην επιστρέψω ξανά σε αυτό το μέρος, το νιώθω σαν το σπίτι μου» συμπλήρωσε η Κατερίνα Δαλάκα, η οποία κέρδισε το τελευταίο αγώνισμα του παιχνιδιού και μαζί και το έπαθλο, μία ημέρα στη Μαδρίτη, μαζί με τη Μελίνα Μεταξά.\nΟ ημιτελικός λοιπόν, θα διεξαχθεί την Πέμπτη (12/7) με νέα ψηφοφορία του κοινού ανάμεσα σε Κατερίνα Δαλάκα, Μελίνα Μεταξά και Ηλία Γκότση και ο τελικός την Παρασκευή από την οποία θα προκύψει ο νικητής του ριάλιτι επιβίωσης που θα πάρει το μεγάλο έπαθλο των 100.000 ευρώ.


Η Σταματίνα Γ. Τσιμπούκου (TΙΤΑΝΙΑ ΜΑΤΙΝΑ) γεννήθηκε και ζει στην Αθήνα. Το 1988 αποφοίτησε από το Ιστορικό και Αρχαιολογικό Τμήμα της Φιλοσοφικής Σχολής του ΕΚΠΑ. Μεταξύ 1999-2000, ολοκλήρωσε τις μεταπτυχιακές σπουδές της στο Department of Classics and Ancient History, του πανεπιστημίου του Μπρίστολ, με ειδίκευση στον μύθο και τις ανθρωπολογικές προσεγγίσεις στις αρχαίες τελετουργίες, υπό την εποπτεία του καθηγητή Richard Buxton. Το 2005 ολοκλήρωσε τη διδακτορική διατριβή της στο ίδιο πανεπιστήμιο με τίτλο Nekyomanteia: The Greek Oracles of the Dead. Από τον Σεπτέμβριο του 2004 μέχρι σήμερα, εργάζεται ως εκπαιδευτικός σε σχολεία της Δευτεροβάθμιας Εκπαίδευσης.\nΈχει λάβει μέρος σε αρχαιολογικές έρευνες και ανασκαφές. Παράλληλα συμμετέχει στην ομάδα «Αρχαιολογικοί Διάλογοι», η οποία έχει συγκροτηθεί με πρωτοβουλίατου Γιάννη Χαμηλάκη, καθηγητή Προϊστορικής Αρχαιολογίας στο Brown University των ΗΠΑ, και αποβλέπει σε μια αρχαιολογία ανοιχτή στην κοινωνία.\nΜικρές της μελέτες πάνω στα Αρχαία ελληνικά κείμενα έχουν δημοσιευθεί στο ηλεκτρονικό περιοδικό eranistis.net/wordpress, με το λογοτεχνικό ψευδώνυμο Titania Matina. Αγαπά να ζωγραφίζει.\nΑπό τις εκδόσεις Τόπος κυκλοφορεί το βιβλίο της :\nΘέλξεις: βαφές και υφάνσεις, τέχνες και διαδρομές, όνειρα γοητείας στα αρχαιοελληνικά κείμενα.


Πνευμονικές παθήσεις: Εβδομαδιαίο διαιτολόγιο. - Φυσικά εκ φύσεως\nΠνευμονικές παθήσεις: Εβδομαδιαίο διαιτολόγιο.\nΜία τυπική εβδομαδιαία δίαιτα για άτομα που πάσχουν από παθήσεις πνευμόνων, θα μπορούσε να σχεδιαστεί με βάση τις ακόλουθες συστάσεις :\nΣυστήνονται μικρά και συχνά γεύματα, 5-6 ημερησίως, θερμιδικά πυκνά, δηλαδή όχι πολύ μεγάλες ποσότητες τροφής που θα περιέχουν όμως πολλές θερμίδες ανά μονάδα όγκου τροφής.\nΤα γεύματα πρέπει να είναι μαλακά (σούπες, φαγητά με ζουμί, λαδερά, φαγητά κατσαρόλας) ιδίως όταν συνυπάρχει βήχας η δυσκολία στην αναπνοή.\nΤο διαιτολόγιο πρέπει να είναι υπέρ-πρωτεϊνικό και να συμπεριλαμβάνει πρωτεΐνες υψηλής βιολογικής αξίας (αυγό, κρέας, γάλα, ψάρι, όσπρια, ταχίνι, σόγια).\nΟι υδατάνθρακες δεν πρέπει να είναι αυξημένοι γιατί κατά τον μεταβολισμό τους παράγουν CO2 και δυσχεραίνουν την αναπνευστική διαδικασία : αυτό σημαίνει περιορισμό γλυκών, του ψωμιού, των δημητριακών, των ζυμαρικών και των αμυλωδών τροφίμων (πατάτα, ρύζι).\nΤο ψωμί συνολικά κατά την διάρκεια της ημέρας δεν πρέπει να ξεπερνά τις 4-5 φέτες, ισομερώς μοιρασμένο στα γεύματα.\nΤο ελαιόλαδο, 4-5 κουταλιές σούπας μοιρασμένο στα γεύματα και την σαλάτα. Οι ελιές να αποφεύγονται γιατί είναι πολύ αλμυρές.\nΕάν δεν υπάρχει σοβαρό πρόβλημα χοληστερίνης συστήνεται η κατανάλωση 2 αυγών/εβδομάδα ή αλλιώς 1 (στο πρωινό ή το βραδινό γεύμα).\nΚαθημερινά συστήνονται 2-3 μερίδες από όλων των ειδών τα φρούτα, ιδιαίτερα τα εσπεριδοειδή, τα σταφύλια, τα ακτινίδια, τα ρόδια, κυδώνια, κάστανα, που είναι πλούσια σε βιταμίνες Α, C και αντιοξειδωτικά που ενισχύουν την αναπνευστική λειτουργία. Έχει επίσης σημειωθεί ότι τροφές πλούσιες σε μαγνήσιο (γάλα, πράσινα φυλλώδη λαχανικά, κρέας) ή συμπληρώματα αυτού βοηθούν στην αντιμετώπιση των ασθενειών των πνευμόνων.\nΙδιαίτερα ευεργετικές είναι οι σούπες από κοτόπουλο που μαγειρεύονται με το κόκκαλο και βοηθούν στις λοιμώξεις του αναπνευστικού συστήματος.\nΟι φυτικές ίνες από ψωμί και δημητριακά μαύρα ή ολικής, φρούτα με τον φλοιό τους, ξηροί καρποί, όσπρια, πρέπει να συμπεριλαμβάνονται στην διατροφή, αλλά σε λογικές ποσότητες. Απαγορεύονται μόνο εκείνα τα λαχανικά που φουσκώνουν τον ασθενή και του δημιουργούν δυσφορία.\nΣυστήνεται μείωση της πρόσληψης του άλατος, ειδικά εάν ο ασθενής λαμβάνει κορτιζόνη (φαγητά σχεδόν ανάλατα) γιατί η κατανάλωση Νατρίου προκαλεί κατακράτηση υγρών και αυτό δυσχεραίνει την λειτουργία των πνευμόνων. Προσοχή στα τρόφιμα που περιέχουν «κρυφό» αλάτι και ζάχαρη (φρυγανιές, κράκερς, μπισκότα, γλυκά).\nΕάν ο ασθενής παρουσιάζει οίδημα πρέπει να περιορίζεται σημαντικά η πρόσληψη αλατιού και να αυξάνεται η πρόσληψη καλίου : Τρόφιμα πλούσια σε κάλιο είναι : καρότα ωμά, πράσινα λαχανικά, φακές, πατάτες, παντζάρια, σπανάκι, ντομάτες και προϊόντα ντομάτας, βερίκοκα, μπανάνα, πεπόνι, σύκα, νεκταρίνια, πορτοκάλια και χυμός, σταφίδες, γάλα και γιαούρτι, δημητριακά.\nΕάν υπάρχει υπερασβεστιαιμία και ασβεστιουρία (αυξημένο ασβέστιο στο αίμα και τα ούρα)να αποφεύγονται τα γαλακτοκομικά, τα τυριά και τα κασέρια, το γιαούρτι, οι σαρδέλες, το κόκκινο λάχανο και τα μπρόκολα που έχουν μεγάλη ποσότητα ασβεστίου, αλλά και τα τρόφιμα που έχουν πολύ βιταμίνη D : τα ψάρια και τα γαλακτοκομικά, καθώς επίσης και η απευθείας έκθεση στον ήλιο.\nΗ πρόσληψη υγρών πρέπει να είναι μεγάλη, ειδικά εάν συνυπάρχει πυρετός, περίπου 8 ποτήρια νερού ή άλλων υγρών/την ημέρα. (Η κατακράτηση υγρών δεν σχετίζεται με την κατανάλωση υγρών).\nΠροσοχή : στην χρήση αλκοόλ και στα πολύ καυτερά τρόφιμα με πολλά μπαχαρικά, όχι στα ξινά τρόφιμα, συμπεριλαμβανομένων και των ξινών φρούτων (γκρέιπφρουτ, πορτοκάλι, μανταρίνι) και λογική χρήση καφέ (ακόμα και αυτού που δεν περιέχει καφεΐνη).\nΓενικά, όλες οι παθήσεις πνευμόνων μπορούν να βελτιωθούν με την διατροφή, αλλά ακόμη περισσότερο με την απώλεια βάρους και την σωστή διατροφή. Έτσι πρέπει να δίνεται σημασία στην ποιότητα και όχι τόσο στην ποσότητα της διατροφής του ασθενούς.\nΣυνεπώς ένα τυπικό διαιτολόγιο ασθενών με παθήσεις πνευμόνων καλό είναι εβδομαδιαία να περιλαμβάνει : 1 φορά κόκκινο κρέας (μοσχάρι, κιμά), 1 φορά λευκό κρέας (κοτόπουλο, χοιρινό) συνοδευμένα με σαλάτες καλώς ανεκτές από τον ασθενή και με 2-3 κουταλιές σούπας (όχι παραπάνω) γεμάτες από ρύζι, πατάτες, μακαρόνια κριθαράκι, 2 φορές ψάρια (ιδιαίτερα αυτά που είναι πλούσια σε ω-3, ω-6 λιπαρά οξέα όπως σολομός , τόνος) συνοδευμένα με τα ίδια τρόφιμα, 1 φορά όσπρια (φασόλια , ρεβίθια , φακές , φάβα , γίγαντες) συνοδευμένα με σαλάτα και 1 φέτα ψωμί, 1 φορά λαχανικά μαγειρεμένα λαδερά, καλύτερα κατσαρόλας ή φούρνου με σαλάτα και 1 φέτα ψωμί, 1 φορά λαχανικά με κιμά και ρύζι με σαλάτα και 1 φέτα ψωμί.


dikaiologitika: ΠΡΟΣΛΗΨΕΙΣ ΣΤΗ ΣΧΟΛΗ ΑΣΤΥΦΥΛΑΚΩΝ ΚΟΜΟΤΗΝΗΣ\nΠΡΟΣΛΗΨΕΙΣ ΣΤΗ ΣΧΟΛΗ ΑΣΤΥΦΥΛΑΚΩΝ ΚΟΜΟΤΗΝΗΣ\nΠΡΟΣΛΗΨΕΙΣ ΥΠΟΥΡΓΕΙΟ ΠΡΟΣΤΑΣΙΑΣ ΤΟΥ ΠΟΛΙΤΗ ΣΤΗ ΣΧΟΛΗ ΑΣΤΥΦΥΛΑΚΩΝ ΚΟΜΟΤΗΝΗΣ\nΤο Υπουργείο Προστασίας του Πολίτη και η ΣΧΟΛΗ ΑΣΤΥΦΥΛΑΚΩΝ ΤΜΗΜΑ ΔΟΚΙΜΩΝ ΑΣΤΥΦΥΛΑΚΩΝ ΚΟΜΟΤΗΝΗΣ ανακοινώνει τις προσλήψεις με επιλογή, διδακτικού προσωπικού με ωριαία αποζημίωση για κάλυψη των εκπαιδευτικών αναγκών τους, και καλούν αυτούς που επιθυμούν να διδάξουν κατά την εκπαιδευτική περίοδο 2012 - 2013 όπως υποβάλλουν σχετική αίτηση.\n(3) Να μην έχουν καταδικαστεί για αδικήματα που συνεπάγονται τις στερήσεις των άρθρων 59 και 65 του Ποινικού Κώδικα.\n(5) Να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί από αυτές (για τους άρρενες υποψηφίους).\n(6) Να μην έχουν υπερβεί το 67ο έτος της ηλικίας τους κατά την 31η Δεκεμβρίου του έτους διορισμού τους.\n(7) Σε περίπτωση που κατέχουν δημόσια θέση, να μην υπόκεινται στους περιορισμούς των Νόμων 1256/1982 και 1305/1982 (περί πολυθεσίας).\n(8) Να πληρούν τα προβλεπόμενα από τον Υπαλληλικό Κώδικα προσόντα και να μην εμπίπτουν στα κωλύματα διορισμού αυτού (Κεφ. Α’ Ν. 3528/2007 ΦΕΚ 124/ 9-2-2007).\n(9) Να έχουν υγεία και αρτιμέλεια που να επιτρέπουν την άσκηση των καθηκόντων που πρόκειται να τους ανατεθούν και να μην πάσχουν από λοιμώδη ή μεταδοτικά νοσήματα.\n(10) Οι υποψήφιοι που δεν προέρχονται από Αστυνομικούς πρέπει υποχρεωτικά να κατέχουν τίτλο σπουδών Ελληνικού ή ισότιμου αναγνωρισμένου αλλοδαπού Πανεπιστημίου που να ανταποκρίνεται στο γνωστικό αντικείμενο που επιθυμούν –αιτούνται να διδάξουν.\n(11) Οι υποψήφιοι εν ενεργεία Αστυνομικοί θα πρέπει να έχουν αξιολογηθεί ως «εξαίρετοι» κατά τα τρία τελευταία έτη (σε περίπτωση που δεν έχουν λόγω πραγματικού χρόνου υπηρεσίας αξιολογηθεί για τρία έτη θα πρέπει να έχουν αξιολογηθεί ως «εξαίρετοι» είτε κατά το τελευταίο έτος είτε κατά τα δύο τελευταία έτη).\n(12) Οι υποψήφιοι εν ενεργεία Αστυνομικοί θα πρέπει να έχουν κριθεί ευμενώς από τα αρμόδια Συμβούλια κατά την τελευταία κρίση.\n(13) Οι υποψήφιοι εν ενεργεία Αστυνομικοί θα πρέπει να μην έχουν τιμωρηθεί με ανώτερη πειθαρχική ποινή και ούτε να έχουν παραπεμφθεί ενώπιον Πειθαρχικού Συμβουλίου. Σε περίπτωση που έχουν τιμωρηθεί η επιβληθείσα ποινή να έχει διαγραφεί.\n(14) Οι υποψήφιοι εν συντάξει Αστυνομικοί, Στρατιωτικοί κ.λπ. θα πρέπει να έχουν αποστρατευτεί ως ευδοκίμως τερματίσαντες τη σταδιοδρομία τους.\n(15) Οι υποψήφιοι εν συντάξει Αστυνομικοί ή Στρατιωτικοί κ.λπ. θα πρέπει να διαθέτουν επαγγελματική πείρα και μόρφωση στο γνωστικό αντικείμενο που επιθυμούν – αιτούνται να διδάξουν η οποία να προκύπτει από την Υπηρεσία τους στο Σώμα και την επιμόρφωσή τους στο ίδιο αντικείμενο και να διαθέτουν διδακτική ικανότητα και πείρα.\nβ) Η Σχολή Αστυφυλάκων/Τμήμα Δοκίμων Αστυφυλάκων ΚΟΜΟΤΗΝΗΣ προκηρύσσει προς κάλυψη, τις κατωτέρω θέσεις διδακτικού προσωπικού (τακτικών – αναπληρωματικών – βοηθών), στα ακόλουθα μαθήματα:\nΑναρτήθηκε από kkk στις 8:15 π.μ.


Με την « Αγροτική Βιομηχανία Γάλακτος Ηπείρου ΔΩΔΩΝΗ Α.Ε. » είχαμε ασχοληθεί πριν από δύο και πλέον χρόνια ( 10/9/2010 ) στο άρθ...\nΠετραλιά: "Κάναμε αυτό που ούτε η ΧΟΥΝΤΑ δεν τόλμησε να κάνει" !!!! Δεν σας τα έλεγα;ΕΡΕ-ΧΟΥΝΤΑ-ΝΔ\nΑναπολώντας "καλές εποχές" που εκφράζουν και τα ιδεολογικά της "αισθήματα" η... κα Πετραλιά, ομολόγησε ότι η Κυβέρνηση τ...\nΟΧΙ ΣΤΟ ΝΕΟ ΠΡΑΞΙΚΟΠΗΜΑ της λεγόμενης Εθνικής Συνομοσπονδίας\nΟργανώνουν ΠΑΡΑΣΥΝΑΓΩΓΗ, που την ονόμασαν ΚΑΤΑΣΤΑΤΙΚΟ ΣΥΝΕΔΡΙΟ και την συγκαλούν το Σάββατο 2 Φλεβάρη 2008, για να αντιδραστικοποι...\nhttp://www.qvzine.net/qv4/no03.html του Daniel Mang Στο κείμενο αυτό επιχειρείται μια ανάλυση των τρόπων που το φύλο, η φυλή και η τά...\nΟι αιτήσεις για τον κοινωνικό τουρισμό 2013 του ΟΑΕΔ θα γίνουν ηλεκτρονικά από τους δικαιούχους με το σύστημα των voucher που έχουν καθι...\nΒΓΗΚΕ με το πρόσωπό της! ΑΥΤΗ ΕΙΝΑΙ η 24χρονη που βίασαν στην Θεσσαλονίκη... - *Ραγδαίες είναι οι εξελίξεις στην υπόθεση της Θεσσαλονίκης. Η 24χρονη που κατήγγειλε ότι την βίασαν την παραμονή της Πρωτοχρονιάς, βγήκε με το πρόσωπό και...


Τακτική ανάλυση ΑΕΚ - ΠΑΟΚ 0 -2 για τον τελικό του Κυπέλλου! :: GREEK TACTICAL ANALYSIS\nΟ ΠΑΟΚ παρατάχθηκε στον αγωνιστικό χώρο με έναν σχηματισμό 4-2-3-1. Αυτή η διάταξη δεν ήταν αυστηρή όσον αφορά την επιθετική λειτουργία, καθώς ο Μπίσεσβαρ κινούταν αρκετά εσωτερικά και αποτελούσε μαζί με τον Πέλκα έναν διπλό πόλο δημιουργίας από τον άξονα αλλά και ο Βιερίνια ανέβαινε αρκετά ψηλά για να εκμεταλλευτεί τον χώρο που δημιουργούσε με την κίνηση του ο Μπίσεσβαρ. Ο Πέλκας πολλές φορές πλάγιαζε σε μία πλευρά προσπαθώντας να δημιουργήσει καταστάσεις υπεαραριθμίας.\nΑμυντικά γινόταν κατά μεγάλα διαστήματα ένα 4-4-2 , με τον Πέλκα κυρίως να πιέζει δίπλα στον Πρίγιοβιτς.\nΔημιουργικά ο ΠΑΟΚ παρουσίασε δύο πρόσωπα διαφορετικά στις δύο φάσεις της επίθεσης.\nΣε οργανωμένη κατάσταση είχε υπομονή στο παιχνίδι του, προσπαθούσε να χτίσει την ανάπτυξη του από πίσω περνώντας την μπάλα και από τα χαφ και από κει την πλάγιαζε σε κάποιο από τα μπακ που είχανε πάρει μέτρα στο γήπεδο. Μέχρι εκεί είχε επιτυχία το σχέδιο του Λουτσέσκου. Μετά από εκεί προσπαθούσε να περάσει την μπάλα στον Πρίγιοβιτς με πλάτη και κάπου εκεί χαλούσε η ανάπτυξη καθώς Βράνιες κυρίως, αλλά και Τσιγκρίνσκι είχαν μεγάλη αποτελεσματικότητα.\nΌταν τα μπακ πήγαν σε καταστάσεις 1 vs 1 που έχουν και οι δύο μεγάλη ικανότητα τράβηξαν πέρα από τους προσωπικούς τους αντιπάλους και τα αντίπαλα μπακ και δημιουργούσαν χώρους στα άκρα. Και από εκεί όμως προτιμούνταν παράλληλες σέντρες κάτι που δεν είχε αποτέλεσμα. Η ομάδα της Θεσσαλονίκης δεν κατάφερε να δημιουργήσει αξιόλογη ευκαιρία σε οργανωμένη επιθετική κατάσταση.\nΗ αποτελεσματικότητα που δεν είχε σε αυτήν την κατάσταση την είχε σχεδόν στο απόλυτο σε καταστάσεις αιφνιδιασμού καθώς όλες τις ευκαιρίες τις δημιούργησε με αυτόν τον τρόπο , είτε με τα ατομικά λάθη των αμυντικών της ΑΕΚ που τους έβγαλαν τετ-α-τετ σε δύο περιπτώσεις. Το επιθετικό τρανζίτιον της ομάδας ήταν εξαιρετικό αφού κάθε φορά που επιδίωκε να απειλήσει έτσι , εκτός από μία φάση στο τέλος, έκανε ευκαιρία.\nΑυτό γινόταν καθώς μόλις έκλεβαν την μπάλα άνοιγαν το γήπεδο με πολύ γρήγορη μετάβαση και εκμεταλλευόντουσαν την πολύ μεγάλη ταχύτητα των παικτών της. Τόσο από τις αποστάσεις που είχαν όσο και από τις επιλογές των παικτών φάνηκε ότι είναι μία κατάσταση που έχει δουλέψει πολύ ο Ρουμάνος προπονητής. Ίσως μπορούσε να το εκμεταλλευτεί περισσότερο από το να έχει ανούσια κατοχή, δίνοντας την μπάλα στην ΑΕΚ και πιέζοντας τους παίκτες που ήταν επιρρεπής στα λάθη με μεγάλη ένταση.\nΑμυντικά ο ΠΑΟΚ εμφανίστηκε σε αρκετά μεγάλο διάστημα πολύ συνεπής, εμφανίζοντας όμως κάποιες γνωστές για την λειτουργία του παθογένειες. Αρχικά επέλεξε να μην ακολουθήσει την τακτική της ΑΕΚ που πίεζε ψηλά αφού ήθελε να πάρουν την μπάλα τα στόπερ των αντιπάλων. Από κει και πέρα έκλεινε τις πάσες προς τα χαφ και πίεζε τότε τα στόπερ για να τα αναγκάσει να κάνουν μεγάλες μπαλιές. Εκεί πίστευε ότι θα έχει πλεονέκτημα αφού το αμυντικό δίδυμο ήταν ικανότεροι κεφαλοσφαιριστές. Και όντως Βαρέλα και Κρέσπο κέρδισαν τις μάχες ψηλά αλλά και ο βιερίνια , όταν προσπάθησαν να εκμεταλλευτούν το ύψος του και σημάδευαν ψηλά στο δίδυμο Μπακασέτας-Βιερίνια, βγήκε νικητής.\nΌταν η μπάλα όμως δεν διεκδικούνταν με το κεφάλι ο Αραούχο και Λιβάγια είχαν πολύ καλές τοποθετήσεις και με το σώμα τους κρατούσαν την μπάλα. Αυτό δεν κατάφερε να περιορίσει σε κανένα σημείο του αγώνα ο ΠΑΟΚ όμως επειδή δεν δημιουργούνταν από αυτό άμεσα απειλή και είχαν δυσκολία στο τι θα κάνουν μετά από εκεί οι αντίπαλοι δεν το πλήρωσε. Σε καταστάσεις αρνητικής μετάβασης, δηλαδή αμυντικού τρανζίσιον, είχε σε γενικές γραμμές αρκετά καλή αντιμετώπιση με εξαίρεση ελάχιστες φάσεις στην αρχή που τις σταμάτησε με φάουλ αλλά και ανεξήγητα στο τέλος του αγώνα που πάλι δεν πλήρωσε.\nΗ ΑΕΚ παρατάχθηκε στον αγωνιστικό χώρο με έναν σχηματισμό που εναλλασσόταν μεταξύ 4-2-3-1 και 4-4-2 και η διαφορά αυτή είχε να κάνει με την τοποθέτηση του Λιβάγια που άλλοτε έπαιζε δίπλα στον Αραούχο και άλλοτε από πίσω του.\nΑμυντικά ήταν πιο ξεκάθαρο το 4-4-2 στην μορφή πίεσης που εφάρμοσε.\nΗ ΑΕΚ μπαίνοντας στον αγωνιστικό χώρο έδειξε άμεσα τις προθέσεις της και τον τρόπο που είχε επιλέξει να προσεγγίσει επιθετικά τον αγώνα. Ιδιαίτερα στο πρώτο ημίωρο δεν κρατούσε καθόλου την μπάλα και επιδίωκε από όποιο σημείο και να την κέρδιζε να επιτεθεί άμεσα με μεγάλες μπαλιές στους Αραούχο - Λιβάγια. Όπως αναφέρθηκε και προηγουμένως οι μπαλιές που είχαν στόχο το κεφάλι τους πήγαιναν χαμένες ενώ τις φορές που γινόταν από μικρότερη απόσταση και τους έβρισκε χαμηλά είχαν αποτέλεσμα σε ικανοποιητικό βαθμό. Έτσι δεν μπορούσε να κρατήσει καθόλου την μπάλα στα πόδια της, και έδινε συνεχώς την μπάλα στον ΠΑΟΚ.\nΤις φορές που την πήραν επιτυχημένα το επιθετικό δίδυμο, στις συνεργασίες που περιελάμβαναν μόνο τους δύο τους είχαν κάποιο κέρδος όταν όμως συνεργάζονταν με Μπακασέτα και Μάνταλο δεν είχαν καλή επικοινωνία με αποτέλεσμα να μην έχει ουσία η δημιουργία της ΑΕΚ. Μετά το ημίωρο ίσως αφού είδαν ότι αυτό δεν μπορούσε να λειτουργήσει καθώς δεν κούραζαν και καθόλου τον αντίπαλο κυκλοφόρησαν λίγο την μπάλα, έβαλαν στην δημιουργία και τα μπακ και ανταπεξήλθαν καλύτερα. Οπότε ουσιαστικά η ΑΕΚ δεν ήθελε να πάει σε οργανωμένες επιθέσεις αλλά να εκβιάσει αντεπιθέσεις με στόχο μία - δύο να βγουν απόλυτα για να πάρει αυτό που θέλει.\nΊσως Χιμένεθ γνωρίζοντας πως ο ΠΑΟΚ είναι λιγότερο αποτελεσματικός στις οργανωμένες επιθέσεις ήθελε να του δώσει την μπάλα. Απλά ο κίνδυνος όταν κάνεις κάτι γρήγορα είναι πάντα να μην το κάνεις βιαστικά και αυτό έκανε η Ένωση με πολλά λάθη στις μεταβιβάσεις και σε καίρια σημεία που μετά την έβρισκαν ανοργάνωτη.\nΑμυντικά η ΑΕΚ σε οργανωμένη κατάσταση ήταν ιδιαίτερα αποτελεσματική. Εφάρμοσε μία πίεση στα ¾ όχι οργανωμένη αλλά ουσιαστικά μόνο με τους δύο επιθετικούς καθώς δεν ήθελε να ανεβάσει τις γραμμές της, με σκοπό περισσότερο να μπερδέψει τις επιλογές ανάπτυξης του ΠΑΟΚ σε πρώτο χρόνο. Δεν έφερε κάποιο ιδιαίτερο αποτέλεσμα αυτή η πίεση πέρα από κάποια βολέ που εκβίασε του Πασχαλάκη.\nΗ αντιμετώπιση του Πρίγιοβιτς ήταν πολύ καλή με τον Βράνιες να κάνει ένα πολύ καλό παιχνίδι. Τα προβλήματα που παρατηρήθηκαν είχαν να κάνουν με τα ατομικά ,και σε κάποιες περιπτώσεις παιδικά, λάθη της αμυντικής γραμμής που πουλούσαν μπάλες σε χώρους απαγορευτικούς αλλά και σε κάποιες περιπτώσεις η κακή επικοινωνία Βράνιες -Τσιγκρίνσκι που έβγαιναν βοήθεια στο μαρκάρισμα του Πρίγιοβιτς και άφηναν τον χώρο τους με παίκτη ελεύθερο.\nΤο αμυντικό τρανζίσιον της ομάδας όμως ήταν τουλάχιστον αναποτελεσματικό αφού δεν κατάφεραν να σταματήσουν τους αντιπάλους παρόλο που υπερτερούσαν αριθμητικά αφού δεν υπήρχε συννενόηση για την γραμμή του off- side, ήταν μία ταχύτητα πίσω και δεν μιλούσαν στην κατανομή μαρκαρισμάτων αλλά και να ακολουθήσουν τις κινήσεις των αντιπάλων. Θα μπορούσαν έστω να κάνουν περισσότερα φάουλ σε αυτές τις καταστάσεις.\nΚαι οι δύο ομάδες αντιμετώπισαν τα κόρνερ με man to man και δεν είχαν ιδιαίτερα προβλήματα.\nΗ ΑΕΚ είχε στα άκρα δύο παίκτες περισσότερο δεκάρια που έπαιζαν και με αντίθετο πόδι και συνέκλιναν κάτι που δεν έδωσε πλάτος στο παιχνίδι της ώστε να έχουν και περισσότερο χώρο να κινηθούν Λιβάγια και Αραούχο.\nΟ Μάνταλος από τον τρόπο που πήγαινε πάνω στις φάσεις φάνηκε ότι δεν είναι ακόμα απόλυτα έτοιμος.


Προβολή ταινίας στα Χανιά: Θυμάσαι τη Ντόλυ Μπελ; (1981) του Εμίρ Κουστουρίτσα | ΒΑΘΥ ΚΟΚΚΙΝΟ\nHome » Τέχνες » Προβολή ταινίας στα Χανιά: Θυμάσαι τη Ντόλυ Μπελ; (1981) του Εμίρ Κουστουρίτσα\nΑπό Δημήτρης Δαμασκηνός , Τετάρτη, 5 Δεκεμβρίου 2018 | 4:02 μ.μ.\nΟ πολιτιστικός σύλλογος "ΟΙ ΦΙΛΟΙ ΤΩΝ ΓΡΑΜΜΑΤΩΝ ΚΑΙ ΤΩΝ ΤΕΧΝΩΝ" συνεχίζοντας φέτος το χειμώνα το εξαιρετικό αφιέρωμα στον Βαλκανικό κινηματογράφο με τίτλο: "Εδώ είναι Βαλκάνια!" θα προβάλλει την Κυριακή, 9 Δεκεμβρίου 2018 σε δύο προβολές (στις 20.00μ.μ. και στις 22.00μ.μ.) στην αίθουσα του 2ου ορόφου του Πνευματικού Κέντρου Κρήτης (Ανδρέα Παπανδρέου 70, Χανιά) την καταπληκτική ταινία "Θυμάσαι τη Ντόλυ Μπέλ;" / Sjećaš li se Dolly Bell (1981), του πολυβραβευμένου και αγαπημένου στο ελληνικό κοινό Βαλκάνιου σκηνοθέτη Εμίρ Κουστουρίτσα.\nΑ' προβολή: 20.00μ.μ.-22.00μ.μ.\nΒ' προβολή: 22.00μ.μ.-24.00μ.μ.\n"Θυμάσαι τη Ντόλυ Μπέλ;" (1981), του Εμίρ Κουστουρίτσα\nΣύνοψη: Ένας 16χρονος νέος αντιμετωπίζει τον έρωτα και πολλά άλλα προβλήματα σε μια επαρχιακή πόλη της Γιουγκοσλαβίας, στις αρχές της δεκαετίας του '60.\nΥπόθεση: Η ταινία τοποθετείται χρονικά σ' ένα καλοκαίρι της δεκαετίας του 1960 σε μια από τις γειτονιές του Σαράγιεβο. Η πλοκή παρακολουθεί τις περιπέτειες ενός εφήβου που ονομάζεται Dino (Slavko Štimac). Παράλληλα με τη γοητεία που ασκεί μια ζωή που λάμπει μπροστά στα μάτια του στο τοπικό σινεμά και στο κέντρο νεότητας, ανάμεσα στ' άλλα ο Ντίνο παρακολουθεί την ταινία "Europa di notte" του Alessandro Blasetti και ακούει το "24 Mila Baci" του Adriano Celentano. Την ίδια στιγμή παίρνει μια γεύση του κόσμου που απαρτίζεται από τοπικούς κακοποιούς και μικρούς εγκληματίες. Ωστόσο, όταν παρέχει καταφύγιο στην πόρνη "Dolly Bell", για (Ljiljana Blagojević), ο κόσμος του γυρίζει ανάποδα καθώς την ερωτεύεται.\nΓια την ταινία του Εμίρ Κουστουρίτσα: "Θυμάσαι την Ντόλυ Μπελ;" γράφει ο Βασίλης Ραφαηλίδης: ...Πρόκειται για τη μύηση ενός έφηβου σε σοσιαλιστικό καθεστώς. Η πιο έντιμη κομμουνιστική ταινία που γυρίστηκε ποτέ. Μια σκέψη που διαμορφώθηκε υπό "ρεβιζιονιστικό" κομμουνιστικό καθεστώς, παραμένοντας εν τούτοις τόσο "ορθόδοξα" μαρξιστική που θα δυσκολευόταν να την αναγνωρίσουν σαν τέτοια οι "ορθόδοξοι" κομμουνιστές των "ορθοδόξων" κομμουνιστικών κομμάτων. Μια ταινία που ίσως μπερδέψει τόσο τους «ορθόδοξους» όσο και τους "αναθεωρητές". Τους πρώτους γιατί δεν θα βρουν σ' αυτήν ούτε καν ίχνη από τον αλήστου μνήμης "σοσιαλιστικό ρεαλισμό" με την τεχνική της αισιοδοξίας και τους μυθικούς "θετικούς" του ήρωες και τους δεύτερους ("αναθεωρητές") διότι δεν θα τους δώσει ίσως να καταλάβουν πως το "ομιλείν" αριστερά δεν ταυτίζεται αναγκαστικά με το "ζειν" αριστερά, κι ότι συνεπώς ο αριστερισμός τους δεν είναι παρά μια εύκολη και ανέξοδη φιλολογία, παντελώς κενή ουσιαστικού περιεχομένου!\nΣτις 24 Νοεμβρίου του 1954 έρχεται στη ζωή ένας από τους σημαντικότερους νεότερους Ευρωπαίους σκηνοθέτες, ο Εμίρ Κουστουρίτσα.\nΚέρδισε δύο φορές τον Χρυσό Φοίνικα στο Φεστιβάλ Καννών (για τις ταινίες του "Ο μπαμπάς λείπει σε ταξίδι για δουλειές" και "Underground") ενώ ήταν υποψήφιος σε πολλές κατηγορίες σε διάφορα φεστιβάλ ανά τον κόσμο.\nΠρώτη του σπουδαία δουλειά είναι το "Θυμάσαι την Ντόλυ Μπελ;" του 1981 το οποίο έκανε αίσθηση στο φεστιβάλ Βενετίας. Ακολούθησε το "Ο μπαμπάς λείπει σε ταξίδι για δουλειές" (1985) η οποία σκιαγραφεί τη Γιουγκοσλαβία του ’52 και τη κοινωνική ζωή των πρώτων σοσιαλιστικών χρόνων στην - πρώην - γειτονική χώρα. Η ταινία ήταν υποψήφια για Όσκαρ καλύτερης ξενόγλωσσης. Η πορεία του προς την κορυφή συνεχίζεται με τον "Καιρό των τσιγγάνων", μία ταινία που δεν μπορεί να περιγραφεί με λόγια. Κέρδισε το βραβείο καλύτερου σκηνοθέτη στο φεστιβάλ Κανών και θεωρείται, όχι άδικα, μία από τις καλύτερες ευρωπαϊκές ταινίες των τελευταίων 30 χρόνων.\nΤο 1993, ο Κουστούριτσα κάνει το μεγάλο βήμα προς δυσμάς γυρίζοντας το αλληγορικό "Arizona Dream", με πρωταγωνιστές τους Τζόνι Ντεπ, Φαίη Νταναγουέι, Τζέρι Λιούς ενώ δύο χρόνια μετά, γυρίζει το ανεπανάληπτο "Underground", μια απίστευτη ιστορία μιας κοινότητας ανθρώπων, που μένει κρυμμένη σε ένα υπόγειο χώρο από το 1943 μέχρι το 1991.\nΚατά τη γνώμη μου, η καλύτερη του ταινία είναι το "Μαύρη Γάτα, Άσπρος Γάτος" μία ξεχωριστή ερωτική κωμωδία-φόρος τιμής στους τσιγγάνους του Δούναβη, ένας συνεχές πανηγύρι που εφάπτεται στο φελινικό σύμπαν.\nΤο 2008 μας παρουσιάζει το ντοκιμαντέρ για τον καλύτερο ποδοσφαιριστή όλων των εποχών, τον Ντιέγκο Μαραντόνα, ενώ το Δεκέμβρη αναμένεται νέα του ταινία με τίτλο "On the milky way" με πρωταγωνίστρια την Μόνικα Μπελούτσι.


Η Τζέννιφερ Λόπεζ συμμετέχει στο soundtrack της ταινίας κινουμένων σχεδίων «Home», με το κομμάτι «Feel The Light». Το τραγούδι έχει συνθέσει η Kiesza και πίσω από την παραγωγή βρίσκεται ο Stargate!\nΗ ταινία κινουμένων σχεδίων θα κυκλοφορήσει στις 27 Μαρτίου και στο lyric video που κυκλοφόρησε μπορείτε να ακούσετε το τραγούδι:\nΠαράξενος που είναι ο κόσμος… Θα περίμενε κανείς από τον πολλά βαρύ Slash να είναι ντροπαλός; Ο κιθαρίστας, που έκανε λαμπρή καριέρα με τους Guns ‘n’ Roses, αποκάλυψε γιατί στο καλό φοράει συνεχώς μαύρα γυαλιά ηλίου: γιατί ντρέπεται τόσο πολύ, που δεν μπορεί να κοιτάζει το κοινό στα μάτια όταν παίζει. Θέλετε κι άλλο; Ανέφερε, στη New Zealand Herald, ότι όσο βρίσκεται στη σκηνή, έχει τα μάτια του κλειστά. «Σπάνια κοιτάζω […]


Να μην πληρώσουν τα λαϊκά στρώματα την κρίση\nΈχει λόγο Να μην πληρώσουν τα λαϊκά στρώματα την κρίση\nΤρίτη, 16 Ιουνίου 2020 17:13\nΗ ΛΑΪΚΗ ΣΥΣΠΕΙΡΩΣΗ ΣΤΗΝ ΠΡΩΤΗ ΓΡΑΜΜΗ ΤΩΝ ΔΙΕΚΔΙΚΗΣΕΩΝ\nΤους τελευταίους δύσκολους μήνες, εξαιτίας της πανδημίας του κορωνοιού ακούστηκαν και έγιναν πολλά. Κλήθηκε σε όλες τις πτώσεις η ατομική ευθύνη ως προκάλυμμα για τις τεράστιες ελλείψεις στη δημόσια υγεία, τα ΜΜΕ ολημερίς διαφήμιζαν τη “μεγάλη προσπάθεια της κυβέρνησης”, οι υγειονομικοί τη μια μέρα ήταν ήρωες ενώ την άλλη συνδικαλιστές που έβαζαν σε κίνδυνο τη δημόσια υγεία.\nΗ κυβέρνηση βρήκε την ευκαιρία -εν μέσω πανδημίας (!)- να προχωρήσει με ΠΝΠ και όχι μόνο, μια σειρά από αντιλαϊκά μέτρα που τότε τα βάφτιζε έκτακτα και σήμερα τα μονιμοποιεί ένα-ένα!\nΟι δημοτικές αρχές, έπαιξαν το δικό τους ειδικό ρόλο, ως τμήμα του κράτους, εφαρμόζοντας κατα γράμμα την κυβερνητική πολιτική. Η Δημοτική Αρχή Βύρωνα που στηρίζεται από τον ΣΥΡΙΖΑ, αναμφισβήτητα, ξεπέρασε σε ταχύτητα υλοποίησης ακόμα και Δημοτικές Αρχές που πρόσκεινται στη ΝΔ.\nΑυτή την περίοδο, η Λαϊκή Συσπείρωση, με αίσθημα ευθύνης, -και το βλέμμα στραμμένο στην επόμενη ημέρα- με θέσεις και προτάσεις που συμπυκνώνονται στο σύνθημα “Μένουμε Δυνατοί”, άσκησε πίεση στη Δημοτική Αρχή για λήψη μέτρων προστασίας της υγείας όλων των Βυρωνιωτών, των εργαζόμενων του Δήμου μας αλλά και για να μην φορτωθούν τα βάρη της πανδημίας στο λαό, στους επαγγελματίες που έκλεισαν τα μαγαζιά τους.\nΤα αιτήματά μας τα υποστηρίξαμε στην πράξη με τους δημοτικούς συμβούλους να δίνουν το παρών σε όλες τις κινητοποιήσεις των σωματείων που εκείνη την περίοδο έδιναν το δικό τους αγώνα. Ενδεικτικά αναφέρουμε τις κινητοποιήσεις της 7ης Απρίλη, παγκόσμια μέρα Υγείας, με παρουσία στην κινητοποίηση στο Κ.Υ Βύρωνα, στις 15 Απρίλη ημέρα δράσης των εργαζόμενων στο εμπόριο, τις μεγαλειώδεις συγκεντρώσεις της Εργατικής Πρωτομαγιάς κ.α.\nΜε την πρώτη επιστολή μας στις 28 Φεβρουαρίου ζητούσαμε να παρθούν μέτρα στα σχολεία της περιοχής και να ενισχυθούν οικονομικά οι σχολικές επιτροπές ώστε να προμηθευτούν αντισηπτικά σαπούνια κ.ο.κ. Ακολούθησαν μια σειρά από παρεμβάσεις στις συνεδριάσεις του Δημοτικού Συμβουλίου αλλά και επιστολές με τις οποίες διαμορφώθηκε ένα συνολικό πλαίσιο διεκδικήσεων για οτιδήποτε αφορά την καθημερινότητα στην πόλη μας.\nΗ πολιτική των κυβερνήσεων που έχουν οδηγήσει τους δήμους σε υποστελέχωση, οικονομική ασφυξία και τους έχουν καταστήσει μηχανισμό επιβολής φόρων και αντιλαϊκών μέτρων απο τη μία και η πολιτική της Δημοτικής Αρχής που σιγοντάρεται απο τις παρατάξεις της ΝΔ, του ΚΙΝΑΛ και άλλων “ανεξάρτητων” από την άλλη, ήταν για ακόμα μια φορά ένα συμπαγές μπλόκ.\nΥπογραφή της δεύτερης κατά σειρά σύμβασης ( με την πρώτη να έχει ψηφιστεί σχεδόν απο όλες τις άλλες παρατάξεις) για τη μεταφορά των αδρανών υλικών από το ΣΜΑ με ιδιωτική εταιρία. Εν μέσω καραντίνας εκδίδεται ΠΝΠ που επιτρέπει στην Οικονομική Επιτροπή (επιτροπή που έχει πλειοψηφία η δημοτική αρχή) να αποφασίζει για τέτοιες ενέργειες.\nΗ Δημοτική Αρχή σπεύδει να κάνει εφαρμογή. Βεβαίως μετά από αυτή, ακολούθησε και άλλη σύμβαση με ιδιώτη για την αποψίλωση χώρων πρασίνου και άλλη μία για τη συντήρηση του ηλεκτροφωτισμού.\nΧρήση της δυνατότητας για αναστολή συμβάσεων των εργαζόμενων της Δημοτικής Επιχείρησης, με βάση επίσης ΠΝΠ που εκδόθηκε από την κυβέρνηση εν μέσω καραντίνας.\nΕγκύκλιος του Υπουργείου Παιδείας για χορήγηση tablet σε μαθητές μέσω σχολικών επιτροπών. Στο αίτημα της Λαϊκής Συσπείρωσης για διατύπωση θέσης του δήμου για χορήγηση σε όλους τους μαθητές με ευθύνη του κράτους, η Δημοτική αρχή υιοθετώντας τη θέση του κ. Γώγου (ΝΔ) οτι “το κράτος δεν έχει χρήματα και δεν είναι ο πατέρας όλων”, συντάσσεται ακόμα μια φορά με την κυβερνητική θέση.\nΜε αυτά και άλλα παραδείγματα καταλαβαίνει τελικά κανείς τί σήμαινε το περιβόητο “θα λογαριαστούμε μετά” του ΣΥΡΙΖΑ, σύνθημα το οποίο αναπαρήγαγαν και στελέχη της δημοτικής αρχής την περίοδο της πανδημίας σε αναρτήσεις τους στα social media. Πλήρης συναίνεση και εφαρμογή όλων των αντιδραστικών κατευθύνσεων.\nΗ επόμενη ημέρα είναι εδώ\nΠλέον, βρισκόμαστε σε μια νέα φάση που πρέπει να βρεί το λαό μας σε ετοιμότητα, για να μη πληρώσει ξανά τη κρίση τους. Αρκεί να θυμηθεί κανείς ότι στην περίοδο της προηγούμενης καπιταλιστικής κρίσης, οι δήμοι δεν έμειναν στο απυρόβλητο. Περικοπές σε προϋπολογισμούς, προσωπικό, μειώσεις μισθών εργαζομένων, ανταποδοτικότητα και εν τέλει ο λογαριασμός στους δημότες και τους μικρούς επαγγελματίες της περιοχής. Η μείωση του προϋπολογισμού του Δήμου στην προηγούμενη κρίση έφτασε το 60% και η ανταποδοτικότητα αυξήθηκε.\nΗ Λαϊκή Συσπείρωση και οι εκλεγμένοι κομμουνιστές δημοτικοί σύμβουλοι, συνεχίζουμε στην πρώτη γραμμή του αγώνα για να μην πληρώσουν ξανά τα γνωστά υποζύγια. Για τη στήριξη των εργαζόμενων, των άνεργων, των επαγγελματιών του Δήμου μας.\nΗ ελπίδα βρίσκεται στην πάλη, στην «οργανωμένη απειθαρχία», όπως αυτή εκφράστηκε και στις φετινές Πρωτομαγιάτικες συγκεντρώσεις των ταξικών συνδικάτων, του ΠΑΜΕ!\nΟ Βαγγέλης Γείτονας είναι Δημοτικός Σύμβουλος, επικεφαλής της Λαϊκής Συσπείρωσης Βύρωνα.


Ferrari: «Καλοδεχούμενη η απαγόρευση των Μ.Ε.Κ.»! - AutoGreekNews\nΑρχική » Ferrari: «Καλοδεχούμενη η απαγόρευση των Μ.Ε.Κ.»!\nΑν κάποιος δεν κατέβηκε από σπηλιά ή δεν μας έρχεται από ξένο πλανήτη, γνωρίζει πως η ηλεκτροκίνηση συνθέτει την επαύριο της αυτοκινητοβιομηχανίας. Σε τεράστιο ποσοστό, υποχρεωτικό. Τα όρια εκπομπών ρύπων που μελετώνται να έρθουν προς ψήφιση στην Ε.Ε., ουσιαστικά θα καταστήσουν απαγορευτική την εξέλιξη και διάθεση θερμικών κινητήρων. Και η Ferrari, μέσα σε όλους τους κατασκευαστές, την καλωσορίζει!\nΗ Ε.Ε. ετοιμάζει απαγόρευση όλων των μη ηλεκτρικών!\nΗ απίστευτη αυτή πρόταση δεν προέρχεται από κάποια φήμη ή, έστω, ένα δημοσίευμα που απορρέει από ανώνυμη πηγή. Οι «αιρετικές» δηλώσεις ανήκουν στον ίδιο, τον CEO, της ιταλικής εταιρίας! Ο John Elkann, που είναι και επικεφαλής του ομίλου Stellantis εκτός της Ferrari, είπε στο Reuters: «Βλέπουμε την απαγόρευση των θερμικών μοτέρ ως καλοδεχούμενη! Οι ευκαιρίες που παρέχει η ηλεκτροκίνηση, τα ηλεκτρονικά και τις λοιπές μελλοντικές τεχνολογίες, θα μας δώσουν τη δυνατότητα να προσφέρουμε ακόμα πιο ιδιαίτερα και μοναδικά προϊόντα». Και μόνο που ο Elkann βλέπει τις Ferrari ως «προϊόντα», καταλαβαίνουμε…\nFerrari με V12 ρυπαίνει λιγότερο από Yaris!\nO γεννηθείς στη Νέα Υόρκη και πολιτογραφημένος Ιταλός υποστηρίζει, περίπου ό,τι και η BMW: ότι τα ηλεκτρικά αυτοκίνητα είναι ίδια μεταξύ τους. Και δηλώνει βέβαιος πως μέσα στη μάζα των ηλεκτροκινητήρων και μπαταριών, το «Cavallino Rampante» θα κάνει τη διαφορά και θα προσελκύσει ακόμα περισσότερους αγοραστές.\nΤο απίστευτο κέρδος της Ferrari ανά αυτοκίνητο\nΗ πρώτη ηλεκτρική Ferrari είναι προγραμματισμένη να κάνει πρεμιέρα το 2025, ακολουθούμενη από ακόμα 3 μοντέλα. Ήδη στο Μαρανέλο υπάρχουν δυο plug-in υβριδικοί εκπρόσωποι (η νέα 296 GTB και η SF90 Stradale), εκ των οποίων ο ένας είναι και ο ισχυρότερος όλων των εποχών (η SF90).\nTags: Ferrari Διάφορα νέα ηλεκτρικά αυτοκίνητα Εκπομπές ρύπων\nΠόσο ακριβής είναι η κατανάλωση του trip computer; Άρχισε τα ρεκόρ το νέο Audi RS 3 (+video)


Mostra • ταβερνοχώρος\nΑνήκει στην αλυσίδα Mostra. Υπάρχει 1 κατάστημα.\nΔιεύθυνση Κωνσταντίνου Μελενίκου 13, Θεσσαλονίκη\nΤηλ. επικοινωνίας 2310202090\nΏρες παραγγελίας 13:00-00:30\nΆνοιξε Ιανουάριο 2021\nΙδιοκτησία Φώτης Μαυρουδής\nΜε υπότιτλο "kouzina".\nΣτη θέση του υπήρχαν με φθίνουσα χρονολογική σειρά το Heaven's Sushi Bar, το Breakfast, η Φάκα και το Bite.\nΣωστό ψήσιμο medium\nΠολύ καλό (ζουμερό και γευστικό)\nA la crem (αρκετά καλή και γευστική)\nProsciutto (απλά καλή)\nPizza γίγας 50cm με prosciutto, delivery Φεβρουάριος 2021 (πολύ καλή)\nPizza γλυκιά: σοκολάτα, μπισκότο, μπανάνα, delivery Φεβρουάριος 2021


Ανεπιθύμητος ο Πάπας στην Ελλάδα | Pronews\nΑνεπιθύμητος ο Πάπας στην Ελλάδα\nΔιαβάζουμε στη διαδικτυακή “Καθημερινή” σε ρεπορτάζ της κ. Ανθής Παζιάνου, πως γίνεται προετοιμασία για την επίσκεψη του Πάπα στη Λέσβο!\nΦρονώ πως είναι απαραίτητο να διαβάσετε με απόλυτη προσοχή το συγκεκριμένο ρεπορτάζ:\n«Ξεκίνησε τις ετοιμασίες η Καθολική Αρχιεπισκοπή στη Λέσβο για την επίσκεψη του Πάπα Φραγκίσκου στη Μυτιλήνη, που αναμένεται στα τέλη Νοεμβρίου ή στις αρχές Δεκεμβρίου. Να σημειωθεί ότι θα είναι η δεύτερη επίσκεψη του ίδιου Ποντίφικα στη Λέσβο, μετά τον Απρίλιο του 2016, όταν από το λιμάνι του νησιού είπε ότι:\n“Ο ελληνικός λαός με μεγάλη γενναιοδωρία ανταποκρίθηκε στις ανάγκες των προσφύγων παρά το γεγονός ότι διανύει μια δύσκολη περίοδο”.\nΗ επίσκεψη αυτή έχει μείνει στην ιστορία της Λέσβου ως η “συνάντηση των τριών Ιεραρχών”, του Πάπα Φραγκίσκου, του Οικουμενικού Πατριάρχη Βαρθολομαίου και του Αρχιεπισκόπου Αθηνών Ιερωνύμου. Την Πέμπτη, αντιπροσωπεία του Βατικανού ξεναγήθηκε στο κέντρο υποδοχής και ταυτοποίησης του Καρά Τεπέ από τον γενικό γραμματέα του υπουργείου Μετανάστευσης Μάνο Λογοθέτη, ώστε να σχεδιαστεί η υποδοχή του Ποντίφικα. Την αντιπροσωπεία απάρτιζαν ο υπεύθυνος για τα ταξίδια του Πάπα, η υπεύθυνη της ασφάλειάς του και ο πρέσβης του Βατικανού στην Ελλάδα.\nΟ νέος αρχιεπίσκοπος παντός Αιγαίου και μητροπολίτης Νάξου – Άνδρου – Τήνου – Μυκόνου και αποστολικός τοποτηρητής της Επισκοπής Χίου (στην οποία ανήκει και η Καθολική κοινότητα της Μυτιλήνης), Ιωσήφ Πρίντεζης, ανέφερε στην “Κ” ότι είχε προγραμματιστεί η επίσκεψη του Πάπα στην Ελλάδα, αλλά ο ίδιος εξέφρασε τη βούληση να κάνει μια στάση στη Μυτιλήνη.\nΜάλιστα η επίσκεψή του αφορά μόνο τον καταυλισμό προσφύγων και μεταναστών, από όπου ο ίδιος επιθυμεί να στείλει ανθρωπιστικό μήνυμα. Για το υπουργείο Μετανάστευσης, το παγκόσμιο αυτό γεγονός της επίσκεψης συμβολίζει το τέλος ενός κύκλου.\nΟ αρχιεπίσκοπος των Καθολικών χριστιανών στο Αιγαίο κ. Πρίντεζης τόνισε:\n“Έχοντας καλή εμπειρία από την προηγούμενη επίσκεψή του στη Λέσβο, ο Άγιος Πατέρας επιθυμεί, όταν έρθει ξανά στην Ελλάδα, να έρθει και στη Λέσβο. Θέλει επίσης να δει την εξέλιξη του προσφυγικού, τους καρπούς από τις προσπάθειες της Ελλάδας, και να προχωρήσει σε μια ανθρωπιστική δήλωση, ότι η Εκκλησία και όλοι οι λαοί της Ευρώπης νοιάζονται για τους πρόσφυγες, επίσης και ότι το βάρος που έχει σηκώσει η Ελλάδα να το αναγνωρίσουν και οι υπόλοιπες ευρωπαϊκές χώρες”.\nΟ γενικός γραμματέας του υπουργείου Μετανάστευσης Μάνος Λογοθέτης, από την πλευρά του, υπογράμμισε:\n“Η επίσκεψη στη Μυτιλήνη αφορά μόνο την επίσκεψη του Αγίου Πατέρα στο ΚΥΤ, στο πλαίσιο της επίσκεψης που θα κάνει στην Ελλάδα. Ο ίδιος ζήτησε, και ορθά, επειδή είχε την ανάμνηση της προηγούμενης επίσκεψης, να δει και τη Μυτιλήνη για λιγότερο χρονικό διάστημα”.\nΗ επίσκεψη των “τριών Ιεραρχών” στη Λέσβο το 2016 είχε γίνει και γραμματόσημο διά χειρός Gabriella Titotto, για το “ταξίδι στο ελληνικό νησί της Λέσβου” όπου απεικονίζονται τα δύο “αδέλφια” ο Πάπας Φραγκίσκος και ο Πατριάρχης Βαρθολομαίος, διάδοχοι των Αποστόλων Πέτρου και Ανδρέα, αντιστοίχως, μαζί με τον προκαθήμενο της Ελλαδικής Εκκλησίας, τον Αρχιεπίσκοπο Ιερώνυμο, με κεντρική αναφορά στον Ιησού Χριστό.»!\nΔεν έχει καμιά δουλειά στη Λέσβο ο Πάπας Φραγκίσκος, να περιοριστεί στην Αθήνα η επίσκεψή του…\nΩστόσο, πρώτα από όλα, ειλικρινά δεν αντιλαμβάνομαι από πού προκύπτει πώς οι Ορθόδοξοι: Πατριάρχης Βαρθολομαίος και Αρχιεπίσκοπος Αθηνών και πάσης Ελλάδος Ιερώνυμος, αποτελούν τους νεότερους “Τρεις Ιεράρχες” με τον αιρετικό Πάπα Φραγκίσκο του Βατικανού! Οποία βλασφημία!\nΔεύτερον, μας νοιάζει αν ο Πάπας Φραγκίσκος θα διατυπώσει “ότι η Εκκλησία και όλοι οι λαοί της Ευρώπης νοιάζονται για τους πρόσφυγες”;\nΚαι ότι αναγνωρίζουν όλες οι ευρωπαϊκές χώρες, πως η Ελλάδα έχει σηκώσει το βάρος της αθρόας και παράνομης μετανάστευσης, εργαλείο στα χέρια του Τούρκου Προέδρου στην εξυπηρέτηση των γεωστρατηγικών και γεωπολιτικών του σχεδίων;\nΠού είναι άραγε η Ευρώπη και οι χώρες κράτη-μέλη της ΕΕ; Ποια η έμπρακτη συμμετοχή τους στην αποσυμφόρηση των νησιών του Αιγαίου μας από τους παράνομους μετανάστες; Ή μήπως νοιάζονται πού η Πρωτεύουσα Αθήνα έχει μετατραπεί σε Ισλαμαμπάντ και Καμπούλ;\nΑλήθεια, τι έκανε ο Πάπας Φραγκίσκος από την τελευταία επίσκεψή του στην Μυτιλήνη το 2015 μέχρι σήμερα, για να καλυτερέψει η σοβούσα κατάσταση των γηγενών πολιτών του νησιού μας; Ποιες οι ουσιαστικές ενέργειες πού έκανε;\nΑκόμη, γιατί να κάνει “στάση” στη Λέσβο; Γιατί να επισκεφτεί τον καταυλισμό προσφύγων και μεταναστών; Είναι απεσταλμένος του ΟΗΕ, ή εκπρόσωπος των ΜΚΟ πού δραστηριοποιούνται στη Λέσβο και στα άλλα νησιά μας υπό την ανοχή της ελληνικής κυβερνήσεως;\nΆλλωστε διαπιστώσαμε πόσο έπιασε τόπο το ανθρωπιστικό του μήνυμα πριν από έξι χρόνια!\nΚαι τέλος – τέλος, η Πρόεδρος της Ελληνικής Δημοκρατίας Σακελλαροπούλου Αικατερίνη, δεν τον κάλεσαν στην Αθήνα για να “τιμήσει” με την παρουσία του, τον εορτασμό των 200 χρόνων από την έναρξη τής Ελληνικής Επαναστάσεως του 1821 από την οθωμανική δουλεία;\nΤι δουλειά έχει στην Λέσβο; Τι δουλειά έχει στο Αιγαίο Πέλαγος; Μήπως θέλει να στείλει κωδικοποιημένα μηνύματα και πού ακριβώς;\nΓιατί αυτή η επίσκεψη, δεν γίνεται νομίζω για την τιμή των 200 χρόνων από την Ελληνική Επανάσταση! Φρονώ πως γίνεται για το “προσφυγικό και μεταναστευτικό” πρόβλημα και έτσι θα δοθεί άλλο μήνυμα από αυτό που αφορά την επίσκεψη του Πάπα στην Αθήνα, με τη “στάση” στην Μυτιλήνη! Θα σηματοδοτήσει νέες φουρνιές παράνομων μεταναστών, τόσους που δεν μπορεί να αντέξει η Ελλάς!\nΗ Ελλάδα είναι πλέον μια οικονομικά εξαθλιωμένη χώρα από τα συνεχή Μνημόνια! Δεν μπορεί να σηκώσει άλλο βάρος παράνομων μεταναστών!\nΑς φροντίσει ο ανθρωπιστής Πάπας να πάνε σε άλλες χώρες της Ευρώπης!\nΓι΄ αυτό ο Πάπας θα πρέπει να περιοριστεί στην Αθήνα και μόνο…\nΠότε ήταν φιλικός ο παπικός Θρόνος προς την Ελλάδα;\nΗ επικείμενη επίσκεψη του Πάπα στην Ελλάδα λοιπόν, συμπίπτει με τον εορτασμό των 200 ετών από την κήρυξη της Επαναστάσεως του 1821. Πιστεύουμε, ότι ο Πάπας Φραγκίσκος θα αναφερθεί σε αυτή την επέτειο και θα προβεί σε κάποια σχετική δήλωση.\nΘα ήταν καλό κατά τη γνώμη μας, η δήλωση αυτή, να περιέχει και στοιχεία αυτοκριτικής!\nΓιατί η στάση του παπικού θρόνου δεν ήταν φιλική προς την Επανάσταση, αντιθέτως ήταν εχθρική. Με τη συμπαράσταση του παπικού θρόνου οι ρωμαιοκαθολικοί του Αιγαίου ανέπτυξαν ενσυνείδητη αντεπαναστατική πολιτική.\nΟ παπικός θρόνος υποστήριζε τη διατήρηση των ημιαυτόνομων ρωμαιοκαθολικών κοινοτήτων μέσα στα όρια της οθωμανικής προστασίας υπό τη γαλλική προστασία.\nΑυτά προκύπτουν από τη διδακτορική διατριβή του ομότιμου καθηγητή της θεολογικής Σχολής τoυ ΕΚΠΑ κ. Κωνσταντίνου Μανίκα με τίτλο “Σχέσεις Ορθοδοξίας και Ρωμαιοκαθολικισμού στην Ελλάδα κατά τη διάρκεια της Επαναστάσεως ( 1821-1827)”!\nΣεραφείμ Πειραιώς: ο πλέον ορκισμένος εχθρός του Ορθοδόξου Ελληνισμού ο Πάπας, ακραία έκφραση εμπαθούς ανθελληνισμού…\nΜε το άκουσμα της ελεύσεως στην Ελλάδα του Πάπα Φραγκίσκου, ο Μητροπολίτης Πειραιώς Σεραφείμ διατύπωσε σε άρθρο του, γιατί είναι ανεπιθύμητος ο Πάπας στην Ελλάδα!\nΑπό αυτό το άρθρο θα σας γνωρίσω τον πρόλογό του:\n«Με αισθήματα λύπης, απογοήτευσης και με πολλά ερωτήματα, πληροφορηθήκαμε από τα ΜΜΕ την είδηση ότι η Εξοχότατη Πρόεδρος τής Δημοκρατίας και η Κυβέρνηση κάλεσαν τον καταληψία του σεβασμίου Πατριαρχικού θρόνου τής πρεσβυτέρας Ρώμης “Πάπα” Φραγκίσκο, να επισκεφτεί την Ελλάδα, για να “τιμήσει” διά τής παρουσίας του, τον εορτασμό των 200 χρόνων από την έναρξη τής Ελληνικής Επαναστάσεως από την οθωμανική δουλεία, την πλέον κτηνώδη σκλαβιά πού γνώρισε ποτέ ο κόσμος.\nΚλήθηκαν πολλοί ηγέτες κρατών, να συμμετάσχουν στους εορτασμούς, τα οποία είχαν συμβάλλει θετικά στο μεγάλο εθνικό μας γεγονός, βοηθώντας υλικά, ηθικά και διπλωματικά το αγωνιζόμενο Έθνος μας για την επίτευξη τής αποτίναξης τού οθωμανικού ζυγού, την εθνική μας αποκατάσταση. Ερωτάται: το “Κράτος τού Θεού”, η Παποσύνη τού Βατικανού, ανήκει στα Κράτη εκείνα τα οποία προσέφεραν έστω ελάχιστες υπηρεσίες στο δοκιμαζόμενο Γένος μας, προκειμένου να παραστεί ο σημερινός πολιτικός ηγέτης του και να συμμετάσχει στους εθνικούς μας εορτασμούς; Δυστυχώς, όχι! Δεν υπάρχει το παραμικρό δείγμα ότι ο Παπισμός προσέφερε την παραμικρή αρωγή στο αγωνιζόμενο Έθνος μας, ούτε έναν λόγο συμπαράστασης δεν πρόφερε! Αντίθετα μάλιστα, συγκαταλέγεται στις δυνάμεις εκείνες οι οποίες επέδειξαν απόλυτη αδιαφορία, έως εχθρότητα στην εθνική μας υπόθεση!\nΗ ιστορία αποδεικνύει περίτρανα ότι ο Παπισμός, από γεννησιμιού του, αποτελεί την ακραία έκφραση εμπαθούς ανθελληνισμού.\nΜαρτυρεί περίτρανα πώς ο Παπισμός, ως ιδεολογική έκφραση και ως κοσμικός οργανισμός (διότι περί τούτου πρόκειται), είναι αποδεδειγμένα ο πλέον ορκισμένος εχθρός του Ορθοδόξου Ελληνισμού…»!\n(Όλο το άρθρο θα το βρείτε καταχωρημένο παρακάτω:\nΑνδρέας Κονίτσης: Ανεπιθύμητος στην Ελλάδα ο αιρεσιάρχης Πάπας του Βατικανού…\nΟ Μητροπολίτης Πωγωνιανής Δρυϊνουπόλεως και Κονίτσης Ανδρέας, γνωρίζουμε πως δεν μασάει τα λόγια του! Έτσι, πως ήταν δυνατόν να σιωπήσει τώρα, στο άκουσμα της είδησης ελεύσεως του Πάπα στην Ελλάδα!\nΈστειλε λοιπόν επιστολή στον Αρχιεπίσκοπο Αθηνών και πάσης Ελλάδος Ιερώνυμο και στην Ιερά Σύνοδο, εκφράζοντας την άρνησή του στην επίσκεψη του Πάπα στην Ελλάδα, λέγοντας:\n«Μακαριώτατε Άγιε Πρόεδρε, Σεβασμιότατοι Άγιοι Συνοδικοί, Χαίρετε πάντοτε εν Κυρίω και ενδυναμούσθε εν τω κράτει της ισχύος Αυτού.\nΔιά του παρόντος, θέτω, ευσεβάστως, υπό την έμφρονα γνώμην Υμών, τας ακολούθους σκέψεις μου:\nΑπό τον αθηναϊκόν Τύπον της Κυριακής, 31ης Οκτωβρίου ε.έ. επληροφορήθην με οδύνην, ότι αυτό το οποίον εκυκλοφόρει ως ψίθυρος έγινε πλέον πραγματικότης:\nΜετά από πρόσκλησιν της Προέδρου της Δημοκρατίας κυρίας Σακελλαροπούλου, ο πάπας Φραγκίσκος θα επισκεφθή επισήμως την Ελλάδα την 4ην και 5ην Δεκεμβρίου ε.έ.\nΒεβαίως, η Προεδρία της Δημοκρατίας εκάλεσε τον πάπα ως Αρχηγόν του Κράτους του Βατικανού, με αφορμήν τον εορτασμόν διά τα διακόσια (200) χρόνια από την Ελληνικήν Επανάστασιν του 1821.\nΔεν με ενδιαφέρει η ως άνω κίνησις της Πολιτείας. Με ενδιαφέρει, όμως, και μάλιστα πολύ, το τι θα πράξη η Ελλαδική Εκκλησία, όταν ο αιρεσιάρχης του Βατικανού πατήση τα αγιασμένα χώματα της Ελληνικής μας Πατρίδος, τα οποία είναι ποτισμένα με πλήθος αίμα μαρτύρων και ηρώων.\nΦυσικά, το να αρνηθή η Εκκλησία την κίνησιν της Ελληνικής Πολιτείας, δεν ενδείκνυται. Και διότι είναι αργά πλέον, αλλά και διότι το Βατικανόν, ως είπομεν ανωτέρω, είναι κράτος.\nΤο ενδιαφέρον και η αγωνία μου είναι, χωρίς το παράπαν να κάμω οιανδήποτε υπόδειξιν, θα μετάσχη η Σύνοδος, τυχόν, ως “αγαπητόν εν Χριστώ αδελφόν”;\nΑλλά, τότε, είναι απολύτως βέβαιον, ότι θα προκληθή τεράστιος σκανδαλισμός εις το Ορθόδοξον πλήρωμα της Εκκλησίας μας.\nΔιότι ο τόσον ποικιλοτρόπως ταλαιπωρημένος λαός μας, δεν λησμονεί ούτε τα συγχαρητήρια προς τον Κεμάλ του τότε πάπα, αμέσως μετά την μικρασιατικήν καταστροφήν, ούτε την αντορθόδοξον προπαγάνδαν των παπικών εις τα υπό Ιταλικήν κατοχήν Δωδεκάνησα, ούτε την αδιαφορίαν Λατίνων διά τον λιμόν του λαού μας, ιδίως τον φοβερόν χειμώνα 1941-1942, ούτε τον χαρακτηρισμόν των Σκοπίων από τον πάπαν ως “Μακεδονία”.\nΚαι βεβαίως, ουδείς λησμονεί, ότι ο πάπας συνεχίζει να διατηρή ουνίτην επίσκοπον εν Αθήναις, παρά τας κατ΄ επανάληψιν διαμαρτυρίας της Εκκλησίας μας.\nΑς μην αυταπατώμεθα. Ο αιρετικός παπισμός ουδέποτε εβοήθησε το Ελληνικόν Γένος και την Ορθοδοξίαν.\nΑντιθέτως εφάνη ιδιαιτέρως βλαπτικός, αρκεί απλώς να ενθυμηθώμεν τα αίσχη των Λατίνων κατά την άλωσιν της Κωνσταντινουπόλεως, τα μαρτύρια εις α υπεβλήθησαν οι Ορθόδοξοι κατά την περιβόητον ψευδοσύνοδον Φερράρας – Φλωρεντίας και άλλα, ων επιλήψει με διηγούμενον ο χρόνος.\nΔι΄ όλα τα ανωτέρω, τα οποία εν συνόψει διετύπωσα, διαμαρτύρομαι εντόνως διά την έλευσιν του αιρεσιάρχου Φραγκίσκου Μπεργκόλιο, εις την Ορθόδοξον Ελλάδα.\nΚαι ευλαβώς τονίζω ότι και δι΄ εμέ είναι ανεπιθύμητος. Διότι μόνον κακόν θα προκαλέση εις το πλήρωμα της Εκκλησίας μας.\nΕπί δε τούτοις, Διατελώ Ελάχισος εν Χριστώ αδελφός»!


ΚΑΘΗΜΕΡΙΝΟ ΡΟΥΚΟΥΜΟΥΚΟΥ: ΕΘΝΙΚΑ ΕΠΙΚΙΝΔΥΝΟΙ ΑΚΡΟΒΑΤΙΣΜΟΙ\nΓνωρίζει πλέον και ο τελευταίος Έλλην πολίτης ότι, η ενορχηστρωμένη προσπάθεια, μάρτυρες της οποίας παριστάμεθα πάντες οι τηλεθεατές, προερχομένη από πολιτικούς και όχι μόνο, αριστερής ιδεοληψίας αλλά προοδευτικούς, εντός και εκτός των τειχών της πολιτείας, που αποσκοπεί στον αποχριστιανισμό του Ελληνικού Λαού πρωτίστως και δευτερευόντως κατά της εκκλησίας της Ελλάδος. Παρά την λυσσώδη προσπάθεια των θιασωτών της παγκοσμιοποίησης [με την έννοια της κακής πλευράς αυτής], ο Ελληνικός λαός παραμένει στο πλευρό της εκκλησίας πιστός στις παραδόσεις του και στα Ελληνοχριστιανικά ιδεώδη. Παρ’ όλο, σήμερα που η μικρή οθόνη ποδηγετεί τον λαό με τον επιστημονικό ολοκληρωτισμό των επικοινωνιακών μεθόδων και υποχρεώνει αυτόν σε πειθήνια υποταγή σε εθελόδουλες συμπεριφορές, ουδέν επέτυχε. Επέτυχε όμως, η μικρή οθόνη να γελοιοποιήσει μερικούς αθέους στην ουσία και αυτοαποκαλούμενους προοδευτικούς, οι οποίοι εξήλθαν στα παράθυρα και προσπάθησαν να διοχετεύσουν προς τους τηλεθεατές το μίσος της ψυχής των προς την χριστιανική πίστη του Ελληνικού λαού. Φθάσαντες στο σημείο, να τους ενοχλεί ακόμη και η μεταφορά του Αγίου Φωτός με Στρατιωτικό αεροσκάφος\n-Είναι γνωστός σε όλους μας ο διωγμός της Ορθοδοξίας στην Σοβιετική Ένωση. Για 80 χρόνια δεν λειτουργούσαν οι εκκλησίες ή λειτουργούσαν περιορισμένα λάθρα. Δείτε σήμερα που επικράτησε η Δημοκρατία, άνοιξαν πάλι οι Εκκλησίες και γιγαντώθηκε η πίστη του Ρωσικού Λαού στην Ορθοδοξία.\nΣήμερα το Υπουργείο Παιδείας μας, συρρικνώνει την Ελληνική Ιστορία και σχεδόν αποπέμπει, θλιβερό και άθλιο, την θρησκεία του Χριστού από τα σχολεία. Εδώ! γεννάται το ερώτημα, ποιόν σκοπό υπηρετούν τέτοιες μεταρρυθμίσεις στην Παιδεία; Ασφαλώς όχι την Ελλάδα, όχι τον Ελληνικό Λαό και προπαντός ΟΧΙ το μέλλον της Πατρίδος μας


PoliceNews.eu - Ότι αφορά την Ελληνική Αστυνομία και τα Σώματα Ασφαλείας Πολυετή κάθειρξη σε 60χρονο σάτυρο στη Θεσσαλονίκη – policenews\nTOPICS:policenews.euΑΣΤΥΝΟΜΙΑΑΣΤΥΝΟΜΙΚΟ ΡΕΠΟΡΤΑΖΕΛ.ΑΣ.ΕΛΛΑΔΑΕΛΛΗΝΙΚΗ ΑΣΤΥΝΟΜΙΑΘΕΣΣΑΛΟΝΙΚΗΠΑΙΔΟΦΙΛΟΣΣΥΛΛΗΨΗ\nΣε συνολική ποινή κάθειρξης 23 ετών καταδικάστηκε ένας 60χρονος, ο οποίος κάθισε στο εδώλιο του Μικτού Ορκωτού Δικαστηρίου Θεσσαλονίκης, κατηγορούμενος για βιασμό και αποπλάνηση κατ’ εξακολούθηση, με θύμα την ανήλικη ανιψιά του. Ο αλβανικής καταγωγής δράστης κρίθηκε ένοχος -όπως κατηγορείτο- χωρίς να του αναγνωριστούν ελαφρυντικά, ενώ, μετά την ετυμηγορία του δικαστηρίου, επέστρεψε στις φυλακές.\nΗ υπόθεση αποκαλύφθηκε το 2014 στην Πέλλα, όταν το ανήλικο θύμα -μαθήτρια τότε Γυμνασίου- αποφάσισε να ανοίξει το στόμα της, εξωτερικεύοντας το δράμα που βίωνε επί τρία χρόνια. Εκπαιδευτικοί βρέθηκαν στο πλευρό της, ενώ οι καταγγελίες έφτασαν στην Αστυνομία και την Εισαγγελία που ξεκίνησαν έρευνα. Η ίδια φαίνεται ότι δεν αποκάλυπτε νωρίτερα τα όσα βίωνε, επειδή φοβόταν και θεωρώντας ότι οι καταγγελίες της δεν θα γινόταν πιστευτές.\nΌπως προέκυψε από τις έρευνες των διωκτικών Αρχών, ο κατηγορούμενος βίασε το κοριτσάκι μέσα στο σπίτι του, το καλοκαίρι του 2011, όταν εκείνο πήγαινε στην 6η Δημοτικού. Έκτοτε -και μέχρι το Σεπτέμβριο του 2014- ο ίδιος, όποτε έβρισκε ευκαιρία, προέβαινε σε ασελγείς ενέργειες σε βάρος της ανιψιάς του.\nΑπολογούμενος στο δικαστήριο αρνήθηκε τις σε βάρος του αποδιδόμενες πράξεις, ωστόσο, οι ισχυρισμοί του δεν ήταν ικανοί να πείσουν δικαστές και ενόρκους, που τον έκριναν ένοχο.\nΌταν αλλοδαπός “κλεφτρόνι” μέσα στο μετρό γίνεται αντιληπτός – Βίντεο ντοκουμέντο\nΟλόκληρο οπλοστάσιο είχε 32χρονος Κρητικός – Φωτογραφίες και βίντεο ντοκουμέντο


Σκληρό να ξεκινώ αυτή την ενότητα με ένα ταξιδιωτικό βιβλίο, όταν το μόνο ταξίδι που κάνουμε εδώ και ένα χρόνο είναι από τον καναπέ στο κρεβάτι. Όχι αγαπημένε μου Θηβαίε, δεν «ταξίδεψε η καρδιά και αυτό μου φτάνει». Υπάρχει όμως τρόπος να ταξιδέψουμε, έστω και νοητά σε αυτή την περίοδο. Lame τρόπος, αλλά τρόπος: η ταξιδιωτική λογοτεχνία!\nΞεκίνησα να ξεφυλλίζω το ‘Τι έμαθα περπατώντας στον κόσμο’ στο βιβλιοπωλείο της γειτονιάς μου. Οι πρώτες μου σκέψεις για το βιβλίο ήταν: να μαντέψω, γυναίκα 30-40φεύγα που βαρέθηκε να τα έχει όλα στο πιάτο της, αποφασίζει να γυρίσει τον κόσμο, όπου surprise-surprise βρίσκει τον εαυτό της και ίσως τον μεγάλο έρωτα. Περίμενα δηλαδή μια ελληνική απομίμηση του "Wild: a journey from lost to found" και του “Eat, Pray, Love”. Ξεκίνησα να διαβάζω τις πρώτες σελίδες για να επιβεβαιώσω τη θεωρία μου, και καταλαβαίνω πως καλύτερα να τρώω παρά να μιλώ.\nΤελικά εκείνη τη μέρα δεν το αγόρασα (ώντας στο τέλος του μήνα) αλλά δεν μπορούσα να σταματήσω να σκέφτομαι εκείνες τις πρώτες σελίδες: για το φόβο του αγνώστου -που τελικά σε γλιτώνει ή σε σκοτώνει;- και το αγόρασα δύο μέρες μετά. Δυομιση μέρες μετά την πρώτη συνάντηση στο βιβλιοπωλείο, το είχα ήδη τελειώσει. Με ανάσα κομμένη και καρδιά γεμάτη.\nΕίναι ένα βιβλίο για τα ορειβατικά ταξίδια της Διβάνη από την Ελβετία στην Αιθιοπία και από τη Βενεζουέλα στην Ινδία. Το κάθε κεφάλαιο είναι αφιερωμένο σε μια χώρα και αφηγείται την ιστορία της, την κουλτούρα των ανθρώπων της, το φαγητό της, τις προκλήσεις της ορειβασίας και τη δυναμική της ομάδας σε κάθε ορειβατικό ταξίδι. Η Λένα Διβάνη γράφει με χιούμορ, αμεσότητα και ζωντάνια, κρατώντας το ενδιαφέρον από την αρχή ως το τέλος. Πραγματικά απόλαυσα το ταξίδι και ήταν η αφορμή να αλλάξω τις απόψεις μου για την ταξιδιωτική λογοτεχνία, που την θεωρούσα ως τότε, επιφανειακή και εμπορική.\nΤο συστήνω ανεπιφύλακτα σε όλες τις ταξιδίαρες ή μη ψυχές, που ξέρουν ότι στο τέλος, το πιο επικίνδυνο μέρος στον κόσμο είναι το σπίτι μας.\nΤο κλαμπ των 5πμ, Robin Sharma


«Ψευδείς οι ισχυρισμοί της Κυβέρνησης περί μείωσης της ανεργίας» - Καράογλου Θεόδωρος, Βουλευτής Ν.Δ Β Περιφέρειας Θεσσαλονίκης - Νέα Δημοκρατία\n«Ψευδείς οι ισχυρισμοί της Κυβέρνησης περί μείωσης της ανεργίας» Κύριο\nΕπίπλαστοι και χωρίς να έχουν καμία σχέση με την πραγματικότητα αποδεικνύονται οι κυβερνητικοί ισχυρισμοί περί μείωσης της ανεργίας στην Ελλάδα κάτω του 22%, για πρώτη φορά την τελευταία πενταετία.\nΑπό τα στοιχεία της «ΕΡΓΑΝΗ» αποκαλύπτεται ότι ένας μεγάλος αριθμός απασχολούμενων, που υπολογίζεται σε 400.000, εργάζονται με ελαστικές μορφές απασχόλησης που σε πολλές περιπτώσεις είναι μόλις λίγες ώρες εργασίας την εβδομάδα.\nΟι περίπου 125.000 από αυτούς είναι επί της ουσίας εργαζόμενοι-άνεργοι, καθώς αμείβονται με λιγότερα από 100 ευρώ το μήνα και δεν είναι καταχωρημένοι στις αρμόδιες υπηρεσίες του ΟΑΕΔ ως άνεργοι.\nΑποκαλύπτεται δηλαδή ότι η στατιστική μείωση της ανεργίας στην Ελλάδα βασίζεται σε κυβερνητικές αλχημείες οι οποίες διαστρεβλώνουν την πραγματική εικόνα ενός τεράστιου προβλήματος που απασχολεί σχεδόν κάθε ελληνικό νοικοκυριό.\nΕπιπρόσθετα, τα τελευταία χρόνια χιλιάδες Έλληνες, στην πλειοψηφία τους νέοι και με πολλά τυπικά προσόντα, έχουν αναζητήσει την τύχη τους σε χώρες εντός και εκτός της Ε.Ε., αφήνοντας πίσω τους οικογένειες και όνειρα. Παρά το γεγονός ότι θεωρητικά οι δείκτες της οικονομίας βελτιώνονται, η τάση του brain drain διαρκώς αυξάνεται.\n- Για τα έτη 2012 έως και σήμερα, ποιος είναι ο αριθμός των οικονομικά ενεργών πολιτών της Ελλάδας;\n- Ποιος είναι ο αριθμός αυτών που απασχολούνται με πλήρες ωράριο;\n- Πόσες μεταβολές έχουν γίνει σε όλες τις ΔΟΥ της χώρας που αφορούν πολίτες οι οποίοι δηλώνουν κάτοικοι εξωτερικού αφού πλέον εργάζονται εκτός Ελλάδος;\n- Ποια στοιχεία λαμβάνονται υπόψη για τον υπολογισμό της ανεργίας στην Ελλάδα;


φως που αγκαλιάζει | λογομνήμων...\n« παράξενο φως\nερωτεύσιμο φως »\nφως που αγκαλιάζει\nΗ Κβαντομηχανική είναι ο πιο παράξενος τομέας ολόκληρης της επιστήμης.\nΗ Κβαντομηχανική ασχολείται με τα βασικά σωματίδια της ύλης: άτομα, μόρια, νετρόνια, πρωτόνια, ηλεκτρόνια, κουάρκς καθώς επίσης και φωτόνια.\nΣε αυτό το επίπεδο όλοι οι γνωστοί σε εμάς κανόνες της φύσης παύουν να ισχύουν.\nΤα σωματίδια είναι κύματα και τα κύματα σωματίδια.\nΣτον τομέα της Κβαντικής βασιλεύει η αρχή της απροσδιοριστίας όπου τα περισσότερα πράγματα δεν μπορούν να γνωστά με ακρίβεια παρά μόνο μέσα από μια σύγχυση πιθανότητας και τύχης.\nΜπορούμε να προβλέψουμε μόνο την πιθανότερη τοποθεσία στην οποία βρίσκεται ένα σωματίδιο, όχι την ακριβή του θέση.\nΑυτή η ομίχλη που σκεπάζει τον κόσμο της Κβαντικής δεν μπορεί να διαλυθεί ποτέ. Δεν υπάρχουν «κρυφές μεταβλητές» οι οποίες αν γίνουν γνωστές θα αυξήσουν την ακρίβειά μας.\nαπό το βιβλίο του Αμίρ Αξέλ «ΚΒΑΝΤΙΚΟΣ ΕΝΑΓΚΑΛΙΣΜΟΣ»\nΤα φωτόνια έχουν αλλόκοτες ιδιότητες. Ας δούμε τρία πειράματα κβαντικής φυσικής που έγιναν τα τελευταία χρόνια και ανέδειξαν την παράξενη συμπεριφορά του φωτός.\nΣτο πείραμα που επινοήθηκε από τον φυσικό Μάρλαν Σκάλι μια δέσμη λέιζερ χτυπάει έναν ειδικό κρύσταλλο c ο οποίος μετατρέπει κάθε εισερχόμενο φωτόνιο σε δύο ασθενέστερα φωτόνια. Τα δίδυμα φωτόνια ακολουθούν διαφορετικές διαδρομές μέχρι που δύο καθρέφτες m τα αλλάζουν πορεία έτσι ώστε να συγκλίνουν πάλι μαζί σε ένα ημιδιαφανές πιάτο που λέγεται διαχωριστής δέσμης (_ _ _ _ b).\nΕικόνα από το βιβλίο «ΠΕΡΙ ΧΡΟΝΟΥ», εκδόσεων ΠΟΥΚΑΜΙΣΑΣ\nΤα δίδυμα φωτόνια φτάνουν συγχρόνως στον διαχωριστή (_ _ _ _ b) και τότε αρχίζουν τα παράδοξα. Οι επιστήμονες παρατηρούν ότι τα δύο φωτόνια «συνεργάζονται» (το ένα φωτόνιο ανακλάται και το άλλο διαπερνά τον διαχωριστή) ώστε να ακολουθήσουν την ίδια πορεία (προκαλώντας το φαινόμενο που ονομάζεται συμβολή) και να καταλήξουν μαζί στον ίδιο ανιχνευτή d1 ή d2 (εδώ οι πιθανότητες είναι πάντα 50-50).\nΟι ερευνητές δε γνωρίζουν ποια πορεία ακολούθησε το κάθε φωτόνιο, δηλαδή ποιο ακολούθησε την πάνω πορεία και ποιο την κάτω και φυσικά δε γνωρίζουν ποιο φωτόνιο ανακλάστηκε και ποιο διαπέρασε τον διαχωριστή. Το μόνο που διαπιστώνουν ότι μετά τον διαχωριστή (_ _ _ _ b) τα δύο φωτόνια ακολουθούν κοινή πορεία. Όταν οι ερευνητές προσπαθούν να διαπιστώσουν περισσότερες λεπτομέρειες σχετικά με την πορεία των φωτονίων αρχίζουν να εμφανίζονται ακόμα πιο παράδοξα φαινόμενα. Ας δούμε το δεύτερο πείραμα:\nΣτην προηγούμενη διάταξη οι επιστήμονες εισάγουν μια συσκευή Ρ που αλλάζει την πόλωση του κάτω φωτονίου κατά 90 μοίρες. Έτσι το κάτω φωτόνιο είναι πλέον αναγνωρισμένο από τους ερευνητές. Αμέσως όμως τα δύο φωτόνια σταματούν να «συνεργάζονται», δρουν ανεξάρτητα και ανάβουν την ένδειξη και στους δύο ανιχνευτές d1 και d2. Δεν συμπεριφέρονται δηλαδή ως κύμα αλλά συμπεριφέρονται σα να είναι φτιαγμένα από σωματίδια. Λες και τα δύο φωτόνια αντιλαμβάνονται ότι κάποιος τα παρακολουθεί και αλλάζουν τη συμπεριφορά τους. Αν αυτό σας φαίνεται παράξενο πού να δείτε και το επόμενο στάδιο του πειράματος.\nΟι ερευνητές τοποθετούν δύο αντιστροφείς πόλωσης, (τους πολωτές S) με σκοπό να εξαλείψουν την αρχική πόλωση. Τότε τα δίδυμα φωτόνια αρχίζουν και πάλι να «συνεργάζονται», συμπεριφέρονται ως κύμα και καταλήγουν στον ίδιο ανιχνευτή, d1 ή d2. Αυτό όμως είναι παράλογο! Παρατηρήστε καλά το σχήμα και θα δείτε πως οι δύο πολωτές S έχουν τοποθετηθεί μετά τον διαχωριστή b. Πώς λοιπόν τα δίδυμα φωτόνια που φτάνουν στον διαχωριστή b γνωρίζουν ότι λίγο πιο μετά στην πορεία τους θα συναντήσουν τους πολωτές S και συμπεριφέρονται ανάλογα; Είναι σα να ξέρουν τα φωτόνια ότι οι αντιστροφείς της πόλωσης τους περιμένουν. Το φαινόμενο αυτό που ονομάζεται κβαντική αναίρεση έκανε πολλούς επιστήμονες να αναρωτηθούν για την πραγματική φύση του χρόνου.\nΜε το πείραμα αυτό αναδεικνύεται ο «κυματοσωματιδιακός δυϊσμός» του φωτός. Όταν απουσιάζουν πληροφορίες για την πορεία το φως συμπεριφέρεται ως κύμα παράγοντας συμβολή. Όταν οι ερευνητές προσπαθούν να καθορίσουν την πορεία του τότε το φως συμπεριφέρεται σα να είναι φτιαγμένο από σωματίδια. Το πείραμα όμως δείχνει και κάτι άλλο. Δεν είναι μόνο η γνώση μας που αλλάζει τη συμπεριφορά των φωτονίων. Ακόμα και η απειλή της απόκτησης τέτοιων πληροφοριών αρκεί για να αλλάξει συμπεριφορά ένα κβαντικό σύστημα.\nΥπάρχει όμως και ένα τρίτο πείραμα που μας κάνει να απορούμε και συγχρόνως να θαυμάζουμε τα μυστήρια της κβαντικής φυσικής. Εδώ οι ερευνητές δεν επεμβαίνουν καθόλου στην πορεία των φωτονίων σήματος αλλά μόνο στην πορεία των «άσκοπων» φωτονίων που φεύγουν από τους κρυστάλλους Α και Β. Απλώς «ανακρίνοντας» τα άσκοπα φωτόνια, οι ερευνητές διαπίστωσαν ότι σε ένα άλλο μέρος του εργαστηρίου τα φωτόνια σήματος προσάρμοσαν τη συμπεριφορά τους! Τι συμβαίνει αλήθεια; Μήπως τα άσκοπα φωτόνια στέλνουν κάποιο μήνυμα στα δίδυμά τους φωτόνια σήματος; Και αν στέλνουν τέτοιο μήνυμα με τι ταχύτητα φτάνει; Με ταχύτητα μεγαλύτερη από αυτή του φωτός;\nΤο φαινόμενο που περιγράψαμε στα προηγούμενα πειράματα ονομάζεται κβαντική διεμπλοκή ή κβαντικός εναγκαλισμός. Σύμφωνα με αυτό δύο σωματίδια (π.χ. ηλεκτρόνια ή φωτόνια) που δημιουργήθηκαν μαζί παραμένουν σε κατάσταση διεμπλοκής ή εναγκαλισμού (αντίθετη ιδιοστροφορμή για σωματίδια ή ίδια κατάσταση πόλωσης για φωτόνια) ασχέτως του χώρου που μεσολαβεί πλέον από το ένα μέχρι το άλλο. Το πολύ ενδιαφέρον εύρημα τελευταίων πειραμάτων είναι ότι παρατηρήθηκε το ίδιο φαινόμενο και σε μεγαλύτερα σωματίδια, όπως σωματίδια αποτελούμενα από 60 ή 70 άτομα άνθρακα.\nΓράφει ο Αμίρ Αξέλ για τον κβαντικό εναγκαλισμό:\nΤι σημαίνει ο εναγκαλισμός; Τι μας λέει για τον κόσμο και τη φύση του χώρου και του χρόνου; Αυτές πιθανώς είναι οι πιο δύσκολες ερωτήσεις σε όλη τη φυσική.\nΟ εναγκαλισμός καταλύει όλες τις αντιλήψεις μας για τον κόσμο, οι οποίες έχουν αναπτυχθεί μέσω της συνηθισμένης μας αισθητηριακής εμπειρίας.\nΚαι όμως ένα ηλεκτρόνιο, ένα νετρόνιο, ή ακόμη και ένα άτομο, όταν έρχεται αντιμέτωπο με ένα εμπόδιο το οποίο έχει δύο σχισμές, θα περάσει ταυτοχρόνως μέσα και από τις δύο. Οι έννοιες της αιτιότητας και της αδυναμίας ύπαρξης σε πολλές τοποθεσίες την ίδια στιγμή καταλύονται από τη κβαντική θεωρία.\nΔύο συστήματα που μπορεί να βρίσκονται χιλιόμετρα ή έτη φωτός μακριά, ίσως να συμπεριφέρονται με έναν συντονισμένο τρόπο: αυτό που συμβαίνει στο ένα από αυτά, συμβαίνει και στο άλλο ενστικτωδώς, ανεξαρτήτως της μεταξύ τους απόστασης.\nΑΜΙΡ ΑΞΕΛ «ΚΒΑΝΤΙΚΟΣ ΕΝΑΓΚΑΛΙΣΜΟΣ»\nΚι όμως όλα ξεκίνησαν πάλι από τον Αϊνστάιν που σκέφτηκε στα 1935 ένα νοητικό πείραμα που θα καταδείκνυε τις αδυναμίες της κβαντικής φυσικής. Το νοητικό αυτό πείραμα πρόβλεπε την ταυτόχρονη παραγωγή ενός ζεύγους φωτονίων τα οποία στη συνέχεια θα αφήνονταν να ταξιδέψουν πολύ μακριά το ένα από το άλλο. Σύμφωνα με την κβαντική φυσική αυτά τα δύο φωτόνια θα εξακολουθούσαν να αλληλεπιδρούν ακαριαία, ακόμα και αν βρίσκονταν εκατομμύρια χιλιόμετρα μακριά. Σύμφωνα με τον Αϊνστάιν αυτό δεν μπορούσε να γίνει -η ακαριαία δηλαδή αλληλεπίδραση- γιατί οποιαδήποτε μεταφορά πληροφορίας μεταξύ των δύο φωτονίων, ακόμα και αν μεταδιδόταν με την ταχύτητα του φωτός, θα απαιτούσε κάποιο χρόνο.\nΤο πείραμα τελικά πραγματοποιήθηκε τη δεκαετία του 1980 από τον Γάλλο επιστήμονα Ασπέ και επιβεβαίωσε τη θεωρία της κβαντικής φυσικής. Κάθε αλλαγή της πόλωσης στο ένα φωτόνιο επηρέαζε αμέσως και το άλλο. Το ζεύγος δηλαδή των φωτονίων παρέμενε μυστηριωδώς συνδεδεμένο, καθώς το κάθε φωτόνιο έμοιαζε να ξέρει πάντοτε τι συνέβαινε στο άλλο χωρίς να υπάρχει καμία δυνατότητα επικοινωνίας μεταξύ τους.\nΕννοείται πως το πείραμα είχε εντυπωσιακές επιστημονικές αλλά και φιλοσοφικές προεκτάσεις. Γράφει ο Γιώργος Γραμματικάκης:\nΔιότι αν υπάρχει μια μυστηριώδης -στιγμιαία αλλά και ταχύτερη από το φως- εξ αποστάσεως δράση των φωτονίων που συνδέονται αρχικά, μήπως αυτή επεκτείνεται και σε όλα τα γνωστά μας σωματίδια; Όπως πάντως, υποθέτει η σύγχρονη θεωρία για τη γένεση του Σύμπαντος, όλα τα σωματίδια ύλης και ενέργειας που ανιχνεύονται σήμερα είχαν μια κοινή αρχή. Και ξεκίνησαν τη χωριστή πορεία τους με τη Μεγάλη Έκρηξη που δημιούργησε το ίδιο το Σύμπαν. Μήπως αυτό σημαίνει ότι υπάρχει μια κρυφή σχέση ανάμεσα σε όλα τα σωματίδια του Σύμπαντος; Ή μήπως δύο κβαντικά σωματίδια, ενώ βρίσκονται σε αρκετά απομακρυσμένες περιοχές του, συναποτελούν μία και μοναδική φυσική οντότητα;\nΓΙΩΡΓΟΣ ΓΡΑΜΜΑΤΙΚΑΚΗΣ «Η ΑΥΤΟΒΙΟΓΡΑΦΙΑ ΤΟΥ ΦΩΤΟΣ»\nThis entry was posted on 27/11/2015 at 8:01 πμ and is filed under Χωρίς κατηγορία.\tYou can follow any responses to this entry through the RSS 2.0 feed. You can leave a response, or trackback from your own site.


Μεικτή εικόνα στην Ευρώπη με το «βλέμμα» στο εμπόριο - ΑΓΟΡΕΣ - XrimaOnline.gr\nΜεικτή εικόνα στην Ευρώπη με το «βλέμμα» στο εμπόριο\nΑΓΟΡΕΣ UPD 10:35 13/01/20, 10:34\nΣε μεικτό έδαφος άνοιξαν οι ευρωαγορές την πρώτη συνεδρίαση της εβδομάδας, με το βλέμμα των επενδυτών να είναι στραμμένο στην υπογραφή της πρώτης φάσης της εμπορικής συμφωνίας μεταξύ HΠΑ και Κίνας την Τετάρτη.\nΠιο αναλυτικά, ο γερμανικός δείκτης DAX ενισχύεται κατά 0,13%, ο γαλλικός CAC 40 σημειώνει άνοδο 0,11% και ο δείκτης του Λονδίνου FTSE 100 καταγράφει κέρδη κατά 0,27%.\nΣτον ευρωπαϊκό νότο, ο ισπανικός δείκτης ΙBEX 35 κινείται ανοδικά κατά 0,24% και ο δείκτης του Μιλάνου FTSE MIB επίσης ενισχύεται κατά 0,03%.\nΕκπρόσωποι από την Ουάσινγκτον και το Πεκίνο αναμένεται να υπογράψουν την πρώτη φάση της εμπορικής τους συμφωνίας την Τετάρτη. Χτες ο Αμερικανός υπουργός Οικονομικών Στίβεν Μνούτσιν τόνισε πως οι δεσμεύσεις της Κίνας δεν έχουν αλλάξει όσο καιρό διαρκεί η διαδικασία της μετάφρασης της συμφωνίας. Επίσης σημείωσε πως οι λεπτομέρειες αυτής της πρώτης συμφωνίας αναμένεται να δημοσιοποιηθούν μέσα στην εβδομάδα.\nΌσον αφορά τις εξελίξεις στη Μέση Ανατολή, οι διαδηλώσεις συνεχίζονται στο Ιράν μετά την παραδοχή από μέρους των Ιρανών πως κατέρριψαν το ουκρανικό αεροσκάφος στην Τεχεράνη με αποτέλεσμα να σκοτωθούν 176 άτομα. Υπενθυμίζεται πως την υποστήριξή του προς τους διαδηλωτές έδειξε μεταξύ άλλων και ο Αμερικανός πρόεδρος Ντόναλντ Τραμπ.


Δίκη για το έγκλημα στην Πετρούπολη: Σκότωσε την κόρη μας για να με εκδικηθεί...\nΈγκλημα στην Πετρούπολη Δίκη Δολοφονία\n08/10/2018, 17:07 2\nΈγκλημα στην Πετρούπολη: Κατέληξε η 17χρονη από τα τραύματα που της προκάλεσε ο πατέρας της\nΗ Ειρήνη δεν κατάφερε να κερδίσει τη μάχη για τη ζωή - Τα σοβαρότερα τραύματα της τα είχε προκαλέσει ο 55χρονος πατέρας της, σύμφωνα με τον ιατροδικαστή\n«Θα μπορούσα να ήμουν εγώ στη θέση της Ειρήνης» είπε στη δίκη η μητέρα της 18χρονης που δολοφόνησε στην Πετρούπολη ο πατέρας της - Ο κατηγορούμενος αντιδρούσε στη σχέση που είχε η κόρη του\nΜνήμες από το φρικτό σκηνικό του χαμού της 18χρονης Ειρήνης στην Πετρούπολη από τα χέρια του ίδιου της του πατέρα, ξύπνησαν σήμερα στο Μικτό Ορκωτό Δικαστήριο της Αθήνας, όπου ξεκίνησε η δίκη για το πολύκροτο έγκλημα.\nΜοναδικός κατηγορούμενος στην υπόθεση είναι ο πατέρας της αδικοχαμένης κοπέλας, ο οποίος σήμερα στο δικαστήριο, μέσω του συνηγόρου του, αρνήθηκε τις κατηγορίες που του αποδίδονται - ανθρωποκτονία σε ήρεμη ψυχική κατάσταση και εμπρησμό - και τόνισε πως δεν είναι σε θέση να ανακαλέσει στη μνήμη του όλα όσα είχαν συμβεί στις 30 Αύγουστου του 2017 οπότε είχε λάβει χώρα το έγκλημα.\nΣύμφωνα με τη δικογραφία, η νεαρή κοπέλα που άφησε την τελευταία της πνοή στο νοσοκομείο, έχασε την ζωή της καθώς ο πατέρας της αφού της έκλεισε το στόμα και τη μύτη, τη στραγγάλισε, την τραυμάτισε με μαχαίρι στο πρόσωπο, το στήθος και το χέρι και στη συνέχεια έβαλε φωτιά στο σπίτι τους. Πατέρας και κόρη νοσηλευτηκαν στη συνέχεια σε νοσοκομεία, όμως η 18χρονη δεν κατάφερε να κρατηθεί στη ζωή. Για τις πράξεις του αυτές ο πατέρας της, μετά την απολογία του στον ανακριτή είχε κριθεί προφυλακιστέος.\nΣήμερα, με την έναρξη της δίκης, πρώτη στο βήμα του μάρτυρα ανέβηκε η μητέρα της Ειρήνης, η οποία απέδωσε το έγκλημα του πρώην συζύγου της (έχουν χωρίσει από το 2011) σε προσπάθεια του να την εκδικηθεί λόγω ακριβώς του διαζυγίου.\nΜάλιστα, η ίδια είχε πάρει το μικρότερο παιδί τους και είχαν πάει να ζήσουν μόνιμα στην Κέρκυρα, ενώ η Ειρήνη το μεγαλύτερο τους παιδί, έμενε στην Αθήνα μαζί με τον πατέρα της γιατί δούλευε και σπούδαζε στην πρωτεύουσα αλλά και γιατί είχε μια σχέση με νεαρό από την Αλβανία.\nΗ σχέση αυτή, όπως ανέφερε η μητέρα της 18χρονης, είχε προκαλέσει την οργή του πατέρα της αλλά και της μητέρας του, οι οποίοι δεν ήθελαν η Ειρήνη να διατηρεί δεσμό «με Αλβανό» όπως χαρακτηριστικά ανέφερε.\nΗ μαυροφορομένη μάνα χαρακτήρισε τον πρώην σύζυγό της ως άνθρωπο «πανούργο» που «στην πονηριά δεν το έπιανε κανείς» και ο οποίος «είχε το θέατρο μέσα του». Μάλιστα, ανέφερε ότι προσπαθούσε να την πείσει να γυρίσει πίσω στην οικογενειακή εστία, ενώ τόνισε πως ο πρώην σύζυγός της κρυβόταν συνεχώς στο διαμέρισμά τους στην Αθήνα, διότι είχαν εκδοθεί εντάλματα σε βάρος του, λόγω του ότι είχε αποτύχει σε μια εταιρεία που δραστηριοποιούνταν.\nΣτη συνέχεια, η μητέρα της Ειρήνης κλήθηκε να απαντήσει σε ερωτήσεις της έδρας για το μήνυμα που είχε λάβει στο Facebook, λίγο πριν το έγκλημα, και το οποίο κατά την ίδια προέρχονταν από τον κατηγορούμενο: «Σου ξεμέρωσε μαύρη ημέρα γλυκιά μου. Όταν θα διαβάζεις αυτό το μήνυμα θα είμαστε ήδη νεκροί. Τουλάχιστον θα έρθεις στην κηδεία μας. Τώρα κάτι είναι και αύτο. Έδωσες πολύ πόνο και σου επιστρέφεται τώρα...Καλή αντάμωση γλυκιά μου...» έγραφε το μήνυμα - το οποίο ωστόσο αρνείται ότι της έστειλε ο κατηγορούμενος. «Τον ρώτησα τι είναι αυτο το μήνυμα. Και μου είπε πως εκείνος δεν έστειλε τίποτα», είπε η ίδια στην κατάθεσή της.\nΕισαγγελέας: Τι πιστεύετε ότι τον ώθησε στις πράξεις αυτές τις οποίες φέρεται ότι τέλεσε;\nΜάρτυρας: Ήξερε πως δεν μπορούσε να κάνει κακό σε μένα και πως στερώντας μου την Είρήνη - που της είχα αδυναμία και πολλή αγάπη - θα έκανε κακό σε μένα. Θα μπορούσα στη θέση της Ειρήνης να ήμουν εγώ.\nΕισαγγελέας: Είχε κρίσεις μελαγχολίας, κατάθλιψης;\nΜάρτυρας: Όχι, ήταν ένας φυσιολογικός άνθρωπος .\nΕισαγγελέας: Πιστεύετε ότι και εκείνος ήθελε να πεθάνει;\nΕισαγγελέας: Τι άνθρωπος ήταν;\nΜάρτυρας: Πανούργος, είχε το θέατρο μέσα του.\nΗ μάρτυρας ανέφερε ακόμη πως ο πρώην σύζυγός της δεν είχε κανένα ψυχολογικό πρόβλημα τα χρόνια που ζούσαν μαζί - είχε νοσηλευτεί μόνο για λίγες ώρες στο Δαφνί είπε χαρακτηριστικά.\nΜάλιστα, αποχωρώντας απο το βήμα του μάρτυρα πέρασε μπροστά από τον πρώην συζύγό της και του ψιθύρησε: «Θα σε διαλύσω».\nΚαταπέλτης όμως για τον κατηγορούμενο ήταν στην κατάθεσή της και η αδελφή του, η οποία μίλησε στο δικαστήριο για ένα άνθρωπο που ήθελε να περνάει πάντα το δικό του.\nΜάλιστα, υποστήριξε πως και η ίδια και η οικογένειά της αντιμετώπιζαν προβλήματα με τον κατηγορούμενο αδελφό της καθως έμεναν στην ίδια πολυκατοικία. «Είχαμε δεχθεί απειλές, ότι θα μας κάψει» είπε και σημειώσε πως ο μόνος άνθρωπος που ήταν στο πλευρό του ήταν η μητέρα τους.\nΜιλώντας για την αδικοχαμένη Ειρήνη, η θεία της ανέφερε πως άκουγε καυγάδες δυο εβδομάδες πριν το έγκλημα, τους οποίους είχε η 18χρονη με τον πατέρα της. Όπως και η μητέρα της αδικοχαμένης κοπέλας, έτσι και η θεία της τόνισε στο δικαστήριο πως ο αδελφός της δεν αντιμετωπιζε ψυχολογικά προβλήματα.\nΑναφερόμενη, τέλος, στην ημέρα της δολοφονίας της Ειρήνης, η θειά της ανέφερε στο δικαστήριο πως την άκουγε για περίπου 20 λεπτά να φωνάζει μέσα από το διαμέρισμά του πατέρα της και να ζητάει βοήθεια. Ωστόσο, η ίδια και ο σύζυγός της προσπαθούσαν, όπως είπε, να ανοίξουν τις πόρτες αλλά ήταν όλες κλειδωμένες.\nΚάλεσαν αμέσως την αστυνομία και την Πυροσβεστική Υπηρεσία όταν είδαν να βγαίνει καπνός από την κεντρική πόρτα του διαμερίσματος.\nΤην μία λένε ότι δεν είχε κατάθλιψη (ότι και να σημαίνει αυτό, όλες οι ψυχικές ασθένειες κάτω απ'την ομπρέλα της "κατάθλιψης") την άλλη οτι είχε μείνει στο ΔΑΦΝΙ. Κατά τα άλλα "φυσιολογικός" άνθρωπος.\nΚαθόλου ρατσιστής ο κατηγορούμενος. Περιέργο.\n22/02/2020, 16:02 9\n22/02/2020, 15:59 1\nΚώστας Βουτσάς: Συγκινεί η ανάρτηση της κόρης του - «Η ζωή του είναι αφιερωμένη στο να μας κάνει να γελάμε»\n22/02/2020, 15:20 2\nΡόδος: Ανήλικος σε σπείρα με ληστεία και πέντε κλοπές


Nostalgia ροκ βραδιά, την Παρασκευή στην Παλιά Ηλεκτρική\nΚάτι ξεχωριστό έχουν προετοιμάσει αυτή τη φορά οι διοργανωτές!\nΓεμίζοντας τις μπαταρίες τους για μια υπέροχη καλοκαιρινή σεζόν, τα εξηζητημένα Nostalgia Parties έχουν οργανώσει κάτι ξεχωριστό για αυτή την Παρασκευή. Στον κομψό κήπο της Παλιάς Ηλεκτρικής στην παλιά Λευκωσία και μετά από καιρό, οι λάτρεις της ροκ μπορούν να αναπολήσουν κομμάτια και να έρθουν σε επαφή με ένα ευρύ φάσμα από ροκ ακούσματα!\nΜια ομάδα από ταλαντούχους καλλιτέχνες ενώνονται με σκοπό να μας εξασφαλίσουν μια ανεπανάληπτη εμπειρία.\nΟι BigMoNik (Μανώλης Βουράκης, Νικολής Χριστοδούλου, Μάριος Μιχαήλ) θα ανοίξουν τη βραδιά με LIVE cover κομμάτια από Blues & Classic Rock covers με εξαιρετικά φωνητικά και μεγάλες ικανότητες στην ηλεκτρική κιθάρα και στο μπάσο. Ακολουθώντας, οι DJs Claudio και Honston G είναι έτοιμοι να μας ταξιδέψουν στο παρελθόν με εκλεκτά ροκ κομμάτια από τα 60s, 70s, 80s και τα 90s!\nΤαυτόχρονα με το πάρτι, θα λαμβάνει μέρος πώληση βινυλίων και θα υπάρξουν οπτικά εφέ για μια οπτικοακουστική ανεπανάληπτη εμπειρία. Θα παρέχεται επίσης φαγητό, cocktails και άλλα! Όσο για τους φαν του ποδοσφαίρου, το παιχνίδι του World Cup (Πορτογαλία-Ισπανία) θα προβάλλεται στις οθόνες του εσωτερικού χώρου του εστιατορίου, ξεχωριστά απο το πάρτι.\nΗ είσοδος είναι €8 όπου €1 απο το κάθε εισητήριο θα δοθεί στον Κυπριακό Σύνδεσμο Οικογενειακού Προγραμματισμού - ΚΣΟΠ / Cyprus FPA ώς στήριξη για τη συνολική τους συμβολή απο το 1971.\n‘Nostalgia 60s-90s Rock Night στην Παλιά Ηλεκτρική (Τεμπών 3, 1016, Λευκωσία) την Παρασκευή 15 Ιουνίου, στις 21:00 το βράδυ.\nΓια να προκρατήσετε, επικοινωνήστε στο 22432559. Περιορισμένος αριθμός τραπεζιών.\nΜέγας χορηγός: Smirnoff Vodka\nΟ ΚΣΟΠ - Κυπριακός Σύνδεσμος Οικογενειακού Προγραμματισμού είναι ένας από τους παλαιότερους και πιο γερά εδραιωμένους Μη Κυβερνητικούς Οργανισμούς (ΜΚΟ) στην Κύπρο. Οι κύριοι στόχοι του είναι να προστατεύσει τα σεξουαλικά αναπαραγωγικά δικαίωματα όλων των γυναικών, ανδρών, παιδιών και νεαρών.\nΣτοχεύει στην παροχή της κατάλληλης εκπαίδευσης και καθοδήγησης όσο αφόρα τα δικαιώματα με εύκολο και προσιτό τρόπο που να είναι προσβάσιμα ακόμα και στις ευάλωτες/περιθωριοποιημένες κοινωνικές ομάδες.\nΟ ΚΣΟΠ αναλαμβάνει ηγετικό ρόλο στη σεξουαλική και αναπαραγωγική υγεία με τη βοήθεια αφοσιωμένων, ικανών και εξειδικευμένων εθελοντών και προσωπικού.\nΓια περισσότερες πληροφορίες καλέστε το 1455.\n7 ξενόγλωσσες σειρές του Netflix που φάγαμε τον κόσμο να δούμε\nΤα Nostalgia να μην έκαναν Halloween;\nΟ φετινός Σεπτέμβριος θα είναι πολύ Nostalgia\nNostalgia Party, την Παρασκευή στο Powerhouse\nΕπιστρέφει το Διεθνές Φεστιβάλ Κινουμένων Σχεδίων Κύπρου\nΑρχίζει σήμερα στο Υφαντουργείο φεστιβάλ για εναλλακτικό κινηματογράφο\nΓια όλους τους μη αθλητικούς τύπους εκεί έξω


"Η Μάγια η Μέλισσα" στο θέατρο Χυτήριο\n“Η ΜΑΓΙΑ Η ΜΕΛΙΣΣΑ”ΣΤΟ ΘΕΑΤΡΟ ΧΥΤΗΡΙΟ\nΛίγα λόγια για την Μάγια: Η Μάγια η Μέλισσα εμφανίστηκε στην τηλεόραση σαν παιδική σειρά κινουμένων σχεδίων ιαπωνικής παραγωγής από το 1975 έως το 1980. Η σειρά βασίστηκε στο γερμανικό παραμύθι Die Biene Maja, το οποίο γράφτηκε το 1912. Η σειρά προβλήθηκε και στην Ελλάδα στην ΕΡΤ από το 1979 έως το 1982, στο Alter από το 2001 έως το 2006, στο Star το 2012 και ξανά στην ΕΡΤ από το 2015. Η Μάγια η Μέλισσα ανήκει από το 2012 στο STUDIO 100 και την PLANETA JUNIOR οι οποίοι δημιούργησαν και επαναλάνσαραν την Μάγια στο ευρύ κοινό σε 3D και το 2018 με 2η τηλεοπτική σεζόν, 2 κινηματογραφικές ταινίες και 1 θεατρική παράσταση, ενώ την έκαναν και βασικό ήρωα στα μεγαλύτερα Λούνα Παρκ της Γερμανίας και του Βελγίου (MAYALAND) και από το 2018 και την Πολωνία.\nΛίγα λόγια για την υπόθεση:Η Μάγια είναι μια μελισσούλα που της αρέσει η περιπέτεια. Γι’ αυτό θέλει να εγκαταλείψει την κυψέλη και να ζήσει ελεύθερη. Στην προσπάθειά της να πείσει το στενό της φίλο Βίλλυ να φύγουν μαζί, σπάει κατά λάθος την κυψέλη. Πρέπει να βρει τρόπο να τη φτιάξει πριν επιστρέψουν οι μέλισσες. Ο σοφός Φλιπ, θα της δώσει τη λύση και η περιπέτεια ξεκινά. Η μικρή Μάγια καλείται να βρει τρία υλικά. Πρώτος σταθμός σ’ αυτήν τη μεγάλη αποστολή είναι ο Μπεν. Στην κοπριά του κρύβεται το ένα υλικό. Δεύτερος σταθμός η Βεατρίκη. Θα χρειαστούν την βοήθειά της για να τους οδηγήσει στην αποθήκη της χρυσόσκονης των πεταλούδων. Τελευταίος και δυσκολότερος σταθμός είναι η Θέκλα η αράχνη. Αφού ξεπεράσουν το εμπόδιο να γίνουν η τροφή της, πρέπει να την πείσουν να συνεργαστεί μαζί τους και να τους δώσει τον ιστό της. Καθ’ όλη τη διάρκεια του ταξιδιού η Μάγια επικαλείται τη βοήθεια των παιδιών. Μια τεράστια μπάλα κοπριάς που θα περάσει από όλους τους θεατές, ένα τύμπανο και πολλές εκπλήξεις θα ταξιδέψουν μικρούς και μεγάλους μαγικά με τη Μάγια. Ένας ύμνος στην πραγματική φιλία, στη δύναμη της συνεργασίας και στην αγάπη για το περιβάλλον.\nΒΕΑΤΡΙΚΗ – Ξεχασιάρα, ωραιοπαθής\nΘΕΚΛΑ –Εγωίστρια, η κακιά της ιστορίας: Ζωή Πανταζή\nΠρονομιακή τιμή προπώλησης μόνο 7,5 ευρώ μέχρι την Κυριακή 4 Νοεμβρίου για όλες τις παραστάσεις.\nTags: θέατρο Χυτήριο, Μake a Film, Μάγια η μέλισσα, παιδική παράσταση\nΟ ΜΑΓΟΣ DIO ΚΑΙ Ο ΚΛΟΟΥΝ ΤΟΤΟ ΣΤΟ ΘΕΑΤΡΟ ΧΥΤΗΡΙΟ


10 tips για να φαίνεσαι πάντα αδύνατη ! - MyCity\nMyCity ΕΠΙΚΑΙΡΟΤΗΤΑ 10 tips για να φαίνεσαι πάντα αδύνατη !\nΒρίσκεσαι μπροστά από την ντουλάπα σου και δεν ξέρεις τι να φορέσεις καθώς έχεις ιδρώσει επειδή δε σου αρέσει τίποτα από όσα έχεις ?Μην ανησυχείς …Ακολουθούν συμβουλές για να δείχνεις κομψή και αδύνατη στο δευτερόλεπτο…\nΕπέλεξε μπλουζάκια με λαιμόκοψη V\nΕίναι πανέξυπνος τρόπος ώστε να δείχνει πιο στενός ο κορμός σου από το αν φοράς κάθετη λαιμόκομψη. Η λαιμόκοψη χαμόγελο και η στρογγυλή δείχνουν τους ώμους σου ακόμη φαρδύτερους και το μπούστο σου πιο πλατύ, ενώ ένα μπλουζάκι ή πουλόβερ με V σε μακραίνει οπτικά και δίνει την αίσθηση επιπλέον ύψους.\nΕπέλεξε το σωστό εσώρουχο\nΛαστέξ…Ναι …Είναι η έξυπνη λύση που προτιμούν οι celebrities, για να δείχνουν κομψές και αδύνατες . Βρες το σωστό εσώρουχο για τον τύπο του σώματός σου και μπορείς να φαίνεσαι μέχρι και 5 κιλά πιο αδύνατη. Προσοχή στα σουτιέν, πρέπει η εφαρμογή να είναι απόλυτη επάνω στο στήθος. Το ιδανικό σουτιέν μπορεί να κάνει θαύματα για το επάνω μέρος του σώματός σου. Οι περισσότερες γυναίκες φορούν πολύ μικρά ή πολύ μεγάλα σουτιέν και το αποτέλεσμα δεν είναι καθόλου κολακευτικό.\nΑν τα πόδια σου δείχνουν μακρύτερα και πιο λεπτά τότε και το υπόλοιπο σώμα σου θα δείχνει το ίδιο. Πέτυχε αυτή την ψευδαίσθηση φορώντας ψηλά τακούνια ή . Καλύτερα να αποφεύγεις τα ίσια, δετά πέδιλα και τα παπούτσια που δένουν στον αστράγαλο.\nΓια ακόμη πιο μακριά πόδια επέλεξε nude χρώματα! Τα παπούτσια που ταιριάζουν με τον τόνο της επιδερμίδας σου κάνουν τα πόδια σου πιο μακρυά.\nΑγόρασε ένα φόρεμα με κάθετο print\nΕπέλεξε ένα σκούρο χρώμα φόντου, όπως μαύρο, καφέ, σκούρο μπλε ή βυσσινί το οποίο θα κάνει το print να αναδειχτεί. Ένα κάθετο print θα κάνει το σώμα σου να δείχνει πιο λεπτό απ’ ότι είναι στην πραγματικότητα.\nΧρησιμοποίησε μαύρα ρούχα\nΌλες ξέρουμε πως το μαύρο είναι το καλύτερο χρώμα για ένα σκηνοθετικό αδυνάτισμα. Αν αγαπάς το μαύρο μη διστάζεις να το φοράς από την κορυφή εως τα νύχια καθώς μπορείς να κρύψεις τα επιπλέον κιλά πανέξυπνα. Αν όμως δεν νιώθεις τόσο άνετα με το total black, δοκίμασε κάποιο άλλο (κατά προτίμηση σκούρο) χρώμα και κάνε ένα μονοχρωματικό look. Δοκίμασε αποχρώσεις όπως το μπλε-μοβ, το σκούρο γκρι, το καφέ, το σκούρο μοβ κ.λπ. Διάλεξε το πολύ τρεις τόνους και παίξε με τις αποχρώσεις των ρούχων αντί για τα χρώματα.\nΧρησιμοποίησε ζώνες για να δείξεις τη μέση σου λεπτότερη. Διάλεξε πιο φαρδιές ζώνες που θα σε κάνουν να δείχνεις πιο αδύνατη . Όσο φαρδύτερη η ζώνη τόσο πιο λεπτή θα δείχνεις. Οι σκουρόχρωμες ζώνες δίνουν επίσης την εντύπωση μιας πιο λεπτής μέσης. Αν δεν σου αρέσουν οι ζώνες υπάρχει άλλος τρόπος να κάνεις τον κορμό σου να δείχνει πιο αδύνατος και αυτός είναι φορώντας μακριά, εντυπωσιακά κολιέ.\n7 . Πρόσθεσε φούστες στην ντουλάπα σου\nΟι φούστες pencil και με τελείωμα trumpet (που ανοίγει ελαφρά στο τελείωμα) είναι οι πιο κολακευτικές γραμμές οι οποίες συνδυασμένες με το κατάλληλο top , θα σε κάνουν να δείχνεις πιο αδύνατη. Οι φούστες pencil που εφαρμόζουν καλά στο σώμα σου είναι τέλειες καθώς δεν είναι κολλητές στους γοφούς και κάνουν τη σιλουέτα σου να δείχνει πιο λεπτή. Ψάξε φούστες με υλικό lycra στη σύνθεσή τους επειδή προσφέρουν επιπλέον στήριξη.\nΑπέφυγε τα χαμηλόμεσα παντελόνια\nΜε boot cut, σε ίσια γραμμή, σκούρο χρώμα και με τσέπες χωρίς έντονα εξώραφα .Αυτό είναι το μοντέλο παντελονιού που αναζητάς όταν βγαίνεις για ψώνια. Να αποφεύγεις πάντα τα πολύ χαμηλόμεσα . Αυτά που στέκονται στη μέση της περιφέρειας είναι τα πιο κολακευτικά. Απέφυγε τις υπερβολικές λεπτομέρειες όπως κουμπιά, πολύχρωμες πέτρες, ετικέτες…\nΜακριές ζακέτες και σακάκια\nΜια μακριά ζακέτα που θα φτάνει στους γοφούς σου θα κάνει τον κορμό σου να δείχνει μακρύτερος. Το μήκος μέχρι τη μέση απλά θα κοντύνει το σώμα σου και Φόρεσε μακριές ζακέτες πάνω από φορέματα, παντελόνια, τζιν, φούστες… Θα δείχνουν υπέροχες και επιπλέον θα σε κρατούν ζεστή. Φέτος είναι πρωταγωνίστριες άλλωστε! Σε σκούρους χρωματισμούς με φαρδιά μανίκια…\n10.Χρησιμοποίησε μεγάλες τσάντες\nΧρησιμοποίησε μεγάλες τσάντες ως τελικό αξεσουάρ στο outfit σου. Κρύβουν ατέλειες του σώματος σου και φαίνεσαι πιο αδύνατη καθώς καλύπτουν ένα μέρος του σώματος σου. Προτίμησε σκουρόχρωμες ώστε να ταιριάζουν και με τα περισσότερα σου ρούχα…\nΕπόμενο άρθροΈμεινε στο 1-1…ο ΠΑΟΚ με την Ομόνοια στην Τούμπα\nΓΙΑΝΝΗΣ ΧΑΤΖΗΩΑΝΝΙΔΗΣ - April 4, 2020 0


Τσαβλής: "Το λιανεμπόριο στη Θεσσαλονίκη ΠΡΕΠΕΙ να ανοίξει με τα αυστηρά μέτρα που ισχύουν" | OlympusMeraGR\nΔήλωση του Δρόσου Τσαβλή για το λιανεμπόριο στη Θεσσαλονίκη\nΗ Θεσσαλονίκη, όπως και ολόκληρη η χώρα, βιώνει τον τελευταίο χρόνο μία υγειονομική και οικονομική τραγωδία. Χάθηκαν και χάνονται πολλοί συνάνθρωποί μας από το φονικό ιό, όμως πολλοί περισσότεροι καταστρέφονται οικονομικά. Η πολιτεία όφειλε και οφείλει να πάρει οριζόντια μέτρα προφύλαξης όχι μονο για τη μη μετάδοση του ιού, αλλά και για τη στήριξη συνολικά της αγοράς, του λιανεμπορίου, της εστίασης και του τουρισμού. Ως έναν καλό βαθμό το πέτυχε.\nΑναντίρρητα, με τα δεδομένα που υπάρχουν και από τη στιγμή που αποφασίστηκε στην Αθηνα το άνοιγμα του λιανεμποριου με click away, το λιανεμπόριο στη Θεσσαλονίκη ΠΡΕΠΕΙ να ανοίξει με τα αυστηρά μέτρα που ισχύουν.\nΕπιδημιολογικά, βάση των στοιχείων που γίνονται γνωστά, η εικόνα στη Θεσσαλονίκη είναι ανάλογη με αυτή των Αθηνών και δεν υπάρχει λογική εξήγηση γιατί η πόλη μας και η οικονομία της να καταδικάζονται.\nΕκκλήσεις και γενικολογία για έξυπνες λύσεις και μπλα μπλα δεν έχουν βάση και ουσία. Δεν θέλει κόπο. Θέλει τροπο. Έτσι θα συμβεί η άμεση απελευθέρωση της αγοράς και η ελεύθερη μετακίνηση των συμπολιτών μας.\nO Δρόσος Τσαβλής είναι ιατρός-πνευμονολόγος και ανεξάρτητος δημοτικός σύμβουλος Θεσσαλονίκης\nTagsΔρόσος Τσαβλής Θεσσαλονίκη λιανεμπόριο


"Τα Kids Pro tablets προσφέρουν πρόσβαση σε ψηφιακό κατάστημα μέσω του οποίου τα παιδιά μπορούν να αποκτήσουν εφαρμογές όπως το Disney+, Spotify, Minecraft, Zoom, και άλλα," αναφέρει η Amazon. Τα συγκεκριμένα μοντέλα αναμένονται να κάνουν την εμφάνισή τους στις 26 Μαΐου.\n29/04/2021 8:31 μμ.\nTo Fire HD 10 της Amazon, μία από τις επιλογές μας όσον αφορά τα καλύτερα Android tablets, ανανεώνεται, ενώ παράλληλα κυκλοφορεί μια νέα Plus έκδοσή του, η οποία μεταξύ άλλων περιλαμβάνει την δυνατότητα ασύρματης φόρτισης.\nΕκτός από την ανακοίνωση των ανανεωμένων 10-ιντσών tablets, η Amazon παρουσίασε τη νέα σειρά προϊόντων Kids Fire Pro, η οποία είναι σχεδιασμένη για παιδιά σχολικής ηλικίας. Τα μοντέλα αυτά θα κοστίζουν από 70€ έως 160€.\nTo Fire HD 10, παραμένει εξοπλισμένο με τον οκταπύρηνο επεξεργαστή των 2GHz. Η εταιρεία όμως αύξησε το μέγεθος της μνήμης RAM από τα 2GB στα 3GB.\nΗ Amazon αναφέρει ότι το συγκεκριμένο μοντέλο θα είναι πιο λεπτό και πιο ελαφρύ σε σχέση με το προηγούμενο του 2019, ενώ και η Full HD οθόνη του ανάλυσης 1080p θα είναι 10% πιο φωτεινή. Ο επιπλέον αποθηκευτικός χώρος μπορεί πλέον να φτάσει έως και το 1TB σε σχέση με τα 512GB του προκατόχου του, μέσω μίας microSD κάρτας. Το κόστος απόκτησής του θα παραμείνει σταθερό, περίπου στα 135€, ενώ η μπαταρία θα προσφέρει αυτονομία δώδεκα ωρών.\nΜε περίπου 30€ επιπλέον, το Fire HD 10 Plus, έχει σε γενικές γραμμές τα ίδια τεχνικά χαρακτηριστικά με την απλή έκδοση, με την διαφορά την ύπαρξη μεγαλύτερης RAM, 4GB. Επιπλέον χαρακτηριστικό του είναι η δυνατότητα ασύρματης φόρτισης, που σημαίνει ότι θα μπορείτε να το τοποθετήσετε πάνω σε μία συμβατή βάση φόρτισης και συγχρόνως να μετατρέπετε την οθόνη του σε μία smart display. (Για περισσότερες πληροφορίες μπορείτε να ενημερωθείτε από το αναλυτικό review μας για το Fire HD 8 Plus.)\nΗ Amazon διαθέτει επίσης τα παραπάνω προϊόντα μέσω ενός “πακέτου παραγωγικότητας”, το οποίο περιλαμβάνει μια ετήσια συνδρομή στην υπηρεσία Microsoft 365 Personal και μια αποσπώμενη θήκη-πληκτρολόγιο, στην τιμή των 186€.\nΤο Fire HD 10 με το αποσπώμενο πληκτρολόγιο. (Credit: Amazon)\nΤα δύο αυτά μοντέλα θα είναι διαθέσιμα για αγορά στις 26 Μαΐου, με τις προ-παραγγελίες να έχουν ήδη ανοίξει. Το Fire HD 10 Plus είναι σχεδιασμένο να συνεργάζεται με οποιαδήποτε συμβατή Qi πιστοποιημένη συσκευή φόρτισης. Ωστόσο, η Amazon έχει συνεργαστεί με την Anker για την δημιουργία μίας τέτοιας βάσης η οποία θα κοστίζει περίπου 50€.\nΓια τις ηλικίες 3 έως 7 ετών, το Fire HD 10 Kids Edition αποτελεί μία ανανεωμένη έκδοση του μοντέλου που είχε κυκλοφορήσει το 2019. Η νέα έκδοση έχει αυξημένη μνήμη RAM 3GB ενώ έχει αναβαθμιστεί και η οπίσθια κάμερα από τα 2MP στα 5MP. Η τιμή λιανικής πώλησης θα ξεκινά από τα 169€, ενώ θα περιλαμβάνεται και η προστατευτική του θήκη η οποία θα μπορεί να χρησιμοποιηθεί και σαν βάση στήριξης του tablet.\nΓια τις ηλικίες 6 έως 12, η Amazon παρουσίασε την σειρά Fire Kids Pro, η οποία προσφέρει περισσότερο ψηφιακό περιεχόμενο για τα μεγαλύτερα παιδιά, στα υπάρχοντα 7-ιντσών και 8-ιντσών tablets, καθώς και στο νέο 10-ιντσών Fire tablet.\n“Η σειρά Kids Pro θα προσφέρει πρόσβαση σε ένα ψηφιακό κατάστημα ώστε να μπορούν να έχουν στην διάθεσή τους εφαρμογές όπως το Disney+, Spotify, Minecraft, Zoom, και άλλες. Τα παιδιά θα μπορούν να "αιτούνται" για την χρήση των εφαρμογών και θα είναι στο χέρι των γονιών να εγκρίνουν τις αγορές και την εγκατάστασή τους,” ανέφερε η εταιρεία.\nΣύμφωνα με την Amazon, η διεπαφή του χρήστη στην σειρά Pro έχει και αυτή “μεγαλώσει”, με την εμπειρία της περιήγησης στο διαδύκτιο να είναι πιο ελεύθερη. Έτσι τα παιδιά θα μπορούν να πραγματοποιήσουν έρευνες για τις σχολικές τους εργασίες έχοντας επιπλέον πρόσβαση σε online μαθήματα. Η σειρά Kids Pro να σημειώσουμε εδώ, ότι θα προσφέρει και την δυνατότητα φωνητικών και βίντεο κλήσεων. Οι γονείς βέβαια πάντα θα μπορούν μέσω των ρυθμίσεων γονικού ελέγχου να ορίσουν αν τα παιδιά έχουν πρόσβαση σε αυτές τις δυνατότητες, όπως και τον επιτρεπόμενο χρόνο ενασχόλησης τους με το tablet.\nΟι τιμές εδώ παραμένουν σταθερές σε σχέση με τα προηγούμενα μοντέλα. Το Fire 7 Kids Pro θα ξεκινά από τα 70€, το Fire HD 8 Kids Pro από 130€ και το Fire HD 10 Kids Pro από 160€. Ομοίως θα είναι διαθέσιμα για αγορά από τις 26 Μαΐου.


«Δε μπορώ να μπω στο μυαλό των προέδρων, εγώ τέτοια πράγματα δεν κάνω» | Goal News Cy\nΑ' ΚΑΤΗΓΟΡΙΑΑΕΚ ΛΑΡΝΑΚΑΣ«Δε μπορώ να μπω στο μυαλό των προέδρων, εγώ τέτοια πράγματα δεν...\n«Δε μπορώ να μπω στο μυαλό των προέδρων, εγώ τέτοια πράγματα δεν κάνω»\nΦιλοξενούμενος στην εκπομπή «Βάλε Ένα Γκολ» στον Active 107.4 & 102.5 ήταν ο Στιβ Κωνσταντινίδης. Ο Αγγλοκύπριος προπονητής, με θητεία σε Ευρώπη, Αμερική, Ασία και Αφρική έχοντας να επιδείξει αξιοθαύμαστες επιτυχίες με τα εθνικά συγκροτήματα τα οποία ανέλαβε αναφέρθηκε στις επαφές που είχε με τη Νέα Σαλαμίνα, και την ανεπίσημη κρούση που δέχθηκε από Ολυμπιακό και ΕΝΠ. Παράλληλα, ο έμπειρος τεχνικός απάντησε σε ερώτηση γιατί δεν πιστεύει ότι δεν του δίνεται η ευκαιρία να δουλέψει σε μια μεγάλη ομάδα στην Κύπρο, ενώ αναφέρθηκε και στην προοπτική της εθνικής μας.\n«Εκτός από τη Νέα Σαλαμίνα που μίλησα επίσημα μαζί με τη διοίκηση δεν άκουσα τίποτα επίσημο από άλλη ομάδα. Απλά επικοινώνησαν μαζί μου κάποιοι άνθρωποι για να δουν κατά πόσο ενδιαφέρομαι. Από την Ένωση Νέων Παραλιμνίου και τον Ολυμπιακό, αλλά δεν μίλησα με τον κ. Χριστόφορο Τορναρίτη», είπε σε ερώτηση για τις επαφές που έχει αυτό το διάστημα για εξεύρεση νέας ομάδας.\nΑναφερόμενος στην ανάδειξή του ως ο καλύτερος προπονητής στην Ινδία από το 2010 έως σήμερα, είπε: «Δεν ήταν για το ποδόσφαιρο αλλά για όλα τα αθλήματα στην Ινδία».\nΣε ερώτηση εάν νιώθει απογοητευμένος για το γεγονός πως τον αγνοούν στην Κύπρο, είτε όταν πρόκειται για κενή θέση στην εθνική, είτε όταν υπάρχει κενό σε ομάδα. «Δεν έχω χρόνο να νιώθω αδικημένος ή απογοητευμένος. Αν το έλεγχα θα ήμουν προπονητή της Εθνικής Κύπρου. Αν ήμουν στη διοίκηση ενός σωματείου και έβλεπα τι πρόσφερε ο Στιβ, θα τον ήθελα. Ξέρω ότι δεν είμαι μόνος μου στην αγορά, έχει και άλλους αλλά δεν ξέρω πως το σκέφτονται οι πρόεδροι στην Κύπρο. Δεν μπορώ να μπω μέσα στο μυαλό τους, το μόνο που ξέρω είναι ότι όπου έχω πάει έχω δείξει έργο. Έχω δείξει ότι μπορώ, τώρα γιατί δεν μου δόθηκε ευκαιρία σε Ομόνοια, ΑΠΟΕΛ, Απόλλων, Ανόρθωση, δεν είναι ερώτηση για εμένα. Εγώ είμαι άνθρωπος που ενδιαφέρει όλο το κομμάτι τις ομάδας, δηλαδή και η ακαδημία. Έχω άποψη και χαρακτήρα, ξέρω να χτίσω ομάδα και αν μου ζητήσεις την άποψή μου θα την πω και μπορεί να μην σου αρέσει. Αν ένας πρόεδρος θέλει να σπαταλήσει 15 λεπτά μαζί μου και αφού μιλήσουμε νομίζει πως δεν του κάνω ας μη με πάρει. Στην Νέα Σαλαμίνα που ήμουν είχα μπάτζετ 1.000.000 ευρώ, ξόδεψα 850.000 και με ρώτησαν γιατί δεν χρησιμοποίησα και τις άλλες 150.000. Εγώ χρησιμοποιώ το μπατζετ σαν να είναι δικά μου λεφτά. Δε θα δώσω για έναν μπακ 6000 ευρώ απλά για να τρώνε οι άλλοι, τη στιγμή που μπορώ να πάρω με τα μισά. Εγώ αυτά τα πράγματα δεν τα κάνω».\nΣε ερώτηση για παλαιότερη τοποθέτησή του ότι παράγοντες επεμβαίνουν στο έργο των προπονητών και πως αυτό τον ενοχλούσε, επανέλαβε: «Έχει κάποιους προπονητές που δεν τους ενοχλεί. Δεν θέλω να πω ονόματα. Έχω δει τέτοιες περιπτώσεις με τα μάτια μου, δεν είναι ότι το έχω ακούσει. Σε εμένα δεν έγινε κάτι τέτοιο και δεν το έχω κάνει».\nΣε ό,τι αφορά στις τελευταίες πολύ καλές πορείες της Νέας Σαλαμίνας στις διοργανώσεις της ΚΟΠ σε σχέση με την περίοδο που ο ίδιος ήταν προπονητής των «ερυθρόλευκων», είπε: «Είμαι σίγουρος ότι θα μπορούσαμε να ανεβάσουμε ψηλά τη ομάδα. Τότε είχαμε και τα οικονομικά προβλήματα και χαίρομαι αφάνταστα που σήμερα η ομάδα δεν χρωστά. Έκαναν τεράστια προσπάθεια οι άνθρωπο στη Νέα Σαλαμ΄να για να είναι εδώ που είναι σήμερα η ομάδα. Τότε δεν είχαμε τα λεφτά για το βήμα το επόμενο. Και η Νέα Σαλαμίνα και ο Ολυμπιακός, με λίγη προσοχή μπορούν να χτυπήσουν εξάδα και γι’ αυτό επέδειξα ενδιαφέρον. Έχω παρακολουθήσει τις ομάδες, αν δεν τις είχα δει δε θα μιλούσα μαζί τους».\nΣε ερώτηση εάν ο λόγος που δεν τον εμπιστεύονται στην Κύπρο είναι επειδή πιστεύουν ότι δεν έχει γνωριμίες με μάνατζερ, απάντησε: «Δεν νομίζω ότι θα είναι πρόβλημα αυτό για εμένα. Ξέρω πάρα πολύ κόσμο όχι μόνο στην Ευρώπη αλλά παγκόσμια. Το τελευταίο πρόβλημα για εμένα είναι που θα βρω παίκτες. Μην ξεχνάμε ότι τα τελευταία 20 χρόνια είμαι εκπαιδευτής της ΦΙΦΑ. Γύρισα όλο τον κόσμο, δίδαξα προπονητές και τα κονέ που έχω είναι από όλες τις ομοσπονδίες του κόσμου. Έχει ποδόσφαιρο σε πολλές χώρες πολύ πιο προχωρημένο από ότι νομίζουμε εδώ στην Κύπρο. Δεν αδικώ τους προέδρους που παίρνουν παίκτες ή προπονητές που ξέρουν. Φαντάσου να φέρεις έναν Ινδό να τον φέρει στην Κύπρο και να τον βάλεις να παίξει πρώτη κατηγορία, θα γίνει χαμός, θα θέλουν να αγοράσουν και τα τηλεοπτικά δικαιώματα για να τον βλέπουν».\nΑναφερόμενος στην προοπτική της Εθνικής Κύπρου, είπε: «Ακόμη πιστεύω ότι έχει προοπτική. Οι παίκτες στην Κύπρο δεν είναι το πρόβλημα, είμαστε εμείς οι προπονητές γενικά. Πόσους παίκτες βγάλαμε και παίζουν στην Ευρώπη; Πως η Ισλανδία πήγε EURO και Παγκόσμιο; Άρα το πρόβλημα είναι είτε εμείς οι προπονητές είτε οι σχολές ποδοσφαίρου. Ένα από τα δύο. Δεν τους δείχνουμε αυτά που πρέπει από τις μικρές ηλικίες. Ο λόγος που οι μικροί πάνε εξωτερικό είναι γιατί δεν βρίσκουν αυτά που θα ήθελαν εδώ. Εάν είναι σούπερ ταλέντο και τον ζητά η ομάδα, τότε είναι άλλη περίπτωση. Έχει γονιούς που παίρνουν τους μικρούς στο εξωτερικό διότι νομίζουν ότι θα κερδίσουν το λόττο εάν το παιδί τους υπογράψει επαγγελματικό συμβόλαιο στο εξωτερικό».\nΕάν δεχόταν πρόταση από την Εθνική Κύπρου ή την Εθνική Ελλάδας, είπε: «Θα το ήθελα, θα είναι μεγάλη τιμή»\nΤέλος, αναφέρθηκε και στο βιβλίο του με τίτλο «From Delhi to the Den» που βραβεύτηκε στην Αγγλία και συγκεκριμένα από το Football Writers’ Association ως ένα από τα κορυφαία, είπε: «Βγήκε το 2018 και το 2019 βραβεύτηκε στην Αγγλία ως ένα από τα καλύτερα βιβλία που γράφτηκαν για το ποδόσφαιρο. Δε ξέρω πόσα πωλήθηκαν»


Αεροπορικά από Βερολίνο για Ρώμη από 24 € | Skyscanner\nΑεροπορικά από Βερολίνο για Ρώμη\nΣτοιχεία πτήσης Βερολίνο για Ρώμη\nΜέση διάρκεια πτήσης, συνολική απόσταση 1189 χιλιόμετρα\nΠοια είναι η καλύτερη τιμή για μετ' επιστροφής πτήση από Βερολίνο προς Ρώμη;\nΗ καλύτερη τιμή που βρήκαμε στην Skyscanner για αεροπορικό εισιτήριο από Βερολίνο προς Ρώμη είναι 24 €. Βρήκαμε αυτή την τιμή συγκεντρώνοντας διαφορετικούς μεταφορείς και είναι η φθηνότερη τιμή για ολόκληρο το μήνα.\nΠοια είναι η διάρκεια της πτήσης από Βερολίνο προς Ρώμη;\n2ώρες 0λεπτά είναι η μέση διάρκεια πτήσης από Βερολίνο προς Ρώμη.\nΠόσες αεροπορικές εταιρείες πραγματοποιούν απευθείας πτήσεις από Βερολίνο προς Ρώμη;\nΥπάρχουν 5 αεροπορικές εταιρείες που πραγματοποιούν πτήσεις απευθείας από Βερολίνο προς Ρώμη.\nΠόσες πτήσεις πραγματοποιούνται την εβδομάδα από Βερολίνο προς Ρώμη;\nΠραγματοποιούνται 40 πτήσεις την εβδομάδα από Βερολίνο προς Ρώμη, από τον Νοέμβριος.\nΔείτε τις πτήσεις από Βερολίνο προς Ρώμη και βρείτε τα φθηνότερα εισιτήρια με τη Skyscanner\nΗ Skyscanner είναι μία γρήγορη και απλή μηχανή αναζήτησης η οποία συγκρίνει ανάμεσα σε εκατοντάδες πτήσεις όλων των μεγάλων αερογραμμών και ταξιδιωτικών πρακτορείων και βρίσκει για εσάς τις καλύτερες προσφορές και τα πιο φθηνά αεροπορικά εισιτήρια προς Ρώμη από Βερολίνο.\nΠοια είναι η καλύτερη ημερομηνία για να κλείσετε τα εισιτήρια σας από Βερολίνο προς Ρώμη?\nΒεβαιωθείτε πως θα εξασφαλίσετε την καλύτερη τιμή για τα αεροπορικά σας εισιτήρια. Βρείτε την κατάλληλη ημερομηνία για να κλείσετε τα εισιτήρια σας από Βερολίνο προς Ρώμη απλά χρησιμοποιώντας το εργαλείο μας «Η καλύτερη στιγμή για κράτηση».\nΧρήσιμες πληροφορίες πριν την κράτηση των εισιτηρίων σας από Βερολίνο προς Ρώμη\nΑπόσταση από Ρώμη προς Βερολίνο\nΧρόνος πτήσης από Ρώμη προς Βερολίνο\nΠοιες αεροπορικές εταιρείες έχουν τα φθηνότερα αεροπορικά εισιτήρια από Βερολίνο προς Ρώμη\nΠοιες αεροπορικές εταιρείες πετάνε απευθείας για Ρώμη από Βερολίνο.\nΚατεβάστε την εφαρμογή της Skyscanner και δείτε αναλυτικά κι εύκολα όλες τις δυνατότητες που σας προσφέρει η Skyscanner για το ταξίδι σας από Βερολίνο προς Ρώμη.


ΜΕΤΕΩΡΟΛΟΓΙΚΟΣ ΣΤΑΘΜΟΣ SLW15 (WEATHERMATIC) - ΚΑΣΣΑΡΟΣ ΑΓΡΟΤΙΚΟ ΠΟΛΥΚΑΤΑΣΤΗΜΑ\nΜετεωρολογικός σταθμός που διακόπτει το πρόγραμμα ποτίσματoς στον κήπο σε περίπτωση βροχής.\nΕχει πλαστικό βραχίωνα μήκους 12, 7cm που προσαρμόζεται και μπορεί να τοποθετηθεί εύκολα σε τοίχο. Οι διαστάσεις του είναι 14, 6cm υψος χ 9, 5cm διάμετρος και λόγω του μικρού βάρους του επιτρέπεται εύκολη εγκατάσταση οπουδήποτε. Λειτουργει με μία αλκαλική μπαταρία.\nO μετεωρολογικός σταθμός SLW15 ενώνεται με οποιονδήποτε προγραμματιστή (SL800 και SL1600) της WEATHERMATIC-SMARTLINE εξοικονομώντας νερό ποτίσματος σε ετήσια βάση 20-50% με το να ρυθμίζει τους χρόνους άρδευσης για κάθε ζώνη(στάση) 365 μέρες το χρόνο χρησιμοποιώντας τα μετεωρολογικά δεδομένα που συλλέγει.\nΕχει την δυνατότητα να σταματάει το πρόγραμμα ποτίσματος με βροχή ύψους 3-25mm και στην περίπτωση παγετού όταν η θερμοκρασία πέσει κάτω από τους 3C. Διαθέτει υψηλής τεχνολογίας περίβλιμα που προστατεύει το αισθητήρα θερμοκρασίας και έτσι μπορούμε να εγκαταστήσουμε τον SLW15 και κάτω από τον ήλιο, ενώ οι προστατευτικές ηλιακές ασπίδες επιτρέπουν την κανονική ροή του αέρα.\nΔεν χρειάζεται να αγοράσουμε ξεχωριστό αισθητήρα βροχης. Η μέγιστη ασύρματη επικοινωνία του μετεωρολογικού σταθμού SLW15 από τον προγραμματιστή είναι στα 182 μέτρα, ενώ λειτουργεί αμφίδρομα στα 2, 4 GHz για μεγαλύτερη ακτίνα και αξιοπιστία.\nΠΡΟΓΡΑΜΜΑΤΙΣΤΗΣ ΡΕΥΜΑΤΟΣ PL-800 (WEATHERMATIC)\nΠΡΟΓΡΑΜΜΑΤΙΣΤΗΣ ΡΕΥΜΑΤΟΣ PL-1600 (WEATHERMATIC)\nΑΥΤΟΜΑΤΟΣ ΠΡΟΓΡΑΜΜΑΤΙΣΤΗΣ ΠΟΤΙΣΜΑΤΟΣ SL-1600 (WEATHERMATIC)


Τα όνειρα μυρίζουν ταμπάκο - Σωτηρία Περβανά - Aisthisis.gr\nΤα όνειρα μυρίζουν ταμπάκο - Σωτηρία Περβανά\n«Τα όνειρα μυρίζουν ταμπάκο» και αμέσως μου ήρθε στο μυαλό η μυρωδιά του καπνού στην αποθήκη του παππού μου στο χωριό στην Κομοτηνή. Μυρωδιές και αναμνήσεις που θεωρούσα ξεχασμένες. Και αφού ο τίτλος μόνο μου γέννησε τέτοιες σκέψεις, σκέφτηκα ότι το ίδιο το βιβλίο θα μου προκαλούσε έντονα συναισθήματα. Και γυρίζοντας το οπισθόφυλλο ξεκίνησα, από την περίληψη και μόνο, το σεργιάνι μου στη Σμύρνη και τη Θράκη.\n«Η μεγάλη αυτοκρατορία των πέντε θαλασσών και των δύο ηπείρων πνίγεται από τους μαύρους καπνούς και τα ματωμένα νερά της Σμύρνης. Ο ξενιτεμός οδηγεί τη Σμυρνιά Πολύμνια με το ασαράντιστο λεχούδι της στη Θράκη. Η Κορνηλία ενηλικιώνεται μέσα στη δίνη των γεγονότων της οικονομικής πτώχευσης των αρχών της δεκαετίας του 1930, της δικτατορίας του Μεταξά, της βουλγαρικής κατοχής και του Εμφύλιου πολέμου, του οποίου ο απόηχος φτάνει στα χώματα της Θράκης που μυρίζουν ταμπάκο… Η πορεία μιας ισχυρής οικογένειας, που εμπλέκεται στον αγώνα των ανταρτών και μένει χωρίς προστάτη και πόρους, εξελίσσεται παράλληλα με τις σκοτεινές σελίδες της Ιστορίας του 20ού αιώνα. Η Κορνηλία παίρνει στα χέρια της τη μοίρα της οικογένειάς της, γίνεται προστάτης και κηδεμόνας, καταφέρνει να βγει μέσα από λαίλαπες δυνατότερη κάθε φορά και, πιο αποφασισμένη από ποτέ, να ξαναδημιουργήσει την περιουσία που σπαταλήθηκε στον αγώνα για την απελευθέρωση. Κατορθώνει να ξεπεράσει κάθε προσδοκία και να χτίσει τη δική της αυτοκρατορία σιγαρέτων. Όμως, ένας φόνος από το παρελθόν επιστρέφει στις μνήμες και απειλεί να γκρεμίσει το έργο της ζωής της». (Οπισθόφυλλο βιβλίου)\nΗ κ. Περβανά μέσα από την γλαφυρή γραφή της, την απλοϊκή αλλά έντονη περιγραφή συναισθημάτων, με χρήση πρώτου προσώπου, προσφέρει, μέσα από τις κακουχίες μίας οικογένειας, στον αναγνώστη τη δυνατότητα να γνωρίσει ένα άλλο κομμάτι ιστορίας. Ένα κομμάτι το οποίο δεν είναι τόσο γνωστό. Βουλγαρική κατοχή στη Θράκη, εμφύλιος, βασανιστήρια, εξορίες, κομμάτια της ιστορίας που δεν γνωρίζουμε καλά, αλλά με την ειλικρινή γραφή της κ. Περβανά γινόμαστε κοινωνοί της ιστορίας και των ψυχικών καταστάσεων που βιώνουν οι ήρωες.\nΒασισμένο σε αληθινά γεγονότα το πρώτο πράγμα που σκέφτηκα από τις πρώτες σελίδες είναι «Πόσο πόνο μπορεί να αντέξει ένας άνθρωπος; Πόσες θυσίες μπορεί να κάνει για την οικογένειά του;» … Το συμπέρασμα; Πολύ πόνο και πολλές θυσίες. Θυσίες και πόνος που στο τέλος ανταμείβονται. Γιατί όταν ο άνθρωπος θυσιάζεται για τον συνάνθρωπό του, για την οικογένειά του, η θυσία αυτή θα ανταμειφτεί. Η Κορνηλία έγινε από μικρή πατέρας για τα αδέρφια της και στήριγμα για τη μητέρα της. Μια μητέρα που όσο κι αν φαίνεται ανήμπορη, στην ουσία είναι βράχος. Και ενώ όλα δείχνουν ότι δεν θα τα καταφέρει, σε πείσμα όλων η Κορνηλία στήνει μία ολόκληρη καπνοβιομηχανία και γίνεται κυρίαρχος σε έναν ανδροκρατούμενο τομέα.\nΓιατί το πείσμα ξεπερνά τα πάντα. Γιατί η δύναμη της ψυχής αψηφά κάθε εμπόδιο και κάθε δυσκολία. Και για όλα αυτά θα έρθει κάποια στιγμή η κάθαρση. Αρκεί να μην λυγίσεις. Με την υψηλή γραφή της, την άψογη απόδοση συναισθημάτων και ψυχικών διαθέσεων, η κ. Περβανά περνάει ένα μήνυμα αισιοδοξίας στον αναγνώστη. Μία ιστορία καθηλωτική, μία ιστορία πόνου, μα πάνω από όλα μία ιστορία δίδαγμα προς τους σημερινούς αναγνώστες που βιώνουν την κρίση της σημερινής εποχής. Ένα ιδιαίτερο βιβλίο το οποίο δεν ανήκει απλά στην κατηγορία «άλλο ένα βιβλίο για να περάσει η ώρα», αλλά στην κατηγορία «Ένα βιβλίο που θα σηματοδοτήσει τον τρόπο σκέψης μας και θα μας βάλει σε περισυλλογή».